Diari Oficial de la Generalitat Valenciana


Sumari del DOGV 5704, del 15-02-2008 (2008/1139)

RESOLUCIÓ de 26 de desembre de 2007, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana per als anys 2007-2011 (codi 8000715).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5704

Data del DOGV
:   15-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1139


Data del document
:   26-09-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * Castelló de la Plana
    * Alacant
    * transport de malalts
    * conveni col·lectiu

RESOLUCIÓ de 26 de desembre de 2007, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana per als anys 2007-2011 (codi 8000715). [2008/1139]  
Vist el text articulat del Conveni Col·lectiu per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana per als anys 2007-2011, (codi 8000715), firmat en data 19 de novembre de 2007, de part empresarial per l'Associació de la Comunitat Valenciana d'Empreses d'Ambulàncies (ACVEA) i d'una altra, per part dels treballadors, per la Federació de Transports, Comunicacions i Mar de la Unió General de Treballadors del País Valencià (UGT-PV), i de conformitat amb el que disposa l'article 90, apartats 2 i 3 del Reial Decret legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons el Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el dipòsit del text original del conveni.   
Segon  
Disposar la publicació en el Diari Oficial de la Comunitat Valenciana.  
València, 26 de desembre de 2007.- El director general de Treball, Cooperativisme i Economia Social: Román Ceballos Sancho.  
Conveni col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana, per als anys 2007-2011.  
Disposició preliminar  
En funció de la legitimació i la capacitat legal reconeguda mútuament per les parts, s'acorda este Primer Conveni col·lectiu de Transport Sanitari en l'àmbit de la Comunitat Autònoma Valenciana, subscrit per ACVEA i UGT, designant als efectes legals pertinents com a domicili de les parts els següents:  
Associació de la Comunitat Valenciana d'Empreses d'Ambulàncies (ACVEA)  
Polígon Industrial C 48-1 01512 Xàtiva (València)  
Federació de Transports, Comunicacions i Mar d'UGT-País Valencià  
C/Arquitecte Mora, núm. 9-8 83739 València  
CAPÍTOL I  
Disposicions generals  
Secció primera  
Àmbit  
Article 1. Àmbit funcional  
Les disposicions del present conveni s'aplicaran als treballadors i treballadores i empreses, dedicades al transport sanitari terrestre de malalts i/o accidentats així com el transport d'òrgans, sang, mostres biològiques i equips sanitaris.  
Article 2. Àmbit territorial  
El present conveni és d'àmbit autonòmic i afectarà els centres de treball compresos dins del seu àmbit funcional, situats en el territori de la Comunitat Autònoma Valenciana, encara que el domicili de l'empresa estiga ubicat fora de la Comunitat.  
Article 3. Àmbit personal  
El present conveni s'aplicarà a tots els treballadors que presten servicis en les empreses delimitades en els àmbits funcional i territorial, siga quina siga la seua categoria professional, amb l'única excepció del personal directiu a què es referix l'article 2n del Reial Decret Legislatiu 1/1995, de 24 de març. Este personal és de lliure designació per l'empresa i la seua relació laboral es regirà pel seu contracte de treball i, si és el cas, per la normativa especial que els siga d'aplicació.  
Ambdues parts manifesten expressament la seua intenció de no pactar acords en àmbits inferiors al d'este conveni.  
Secció segona  
Vigència, duració, pròrroga i denúncia per a la seua revisió o rescissió.  
Article 4. Àmbit temporal  
El present conveni col·lectiu entrarà en vigor a tots els seus efectes el dia 1 de gener de 2007, sense perjuí de les excepcions que s'hi acorden expressament.  
Així mateix, este conveni té una duració de 5 anys, de tal manera que els seus efectes finalitzaran el 31 de desembre de 2011.  
La seua entrada en vigor es produirà l'endemà de la publicació en el Diari Oficial de la Comunitat Valenciana.  
Article 5. Denúncia del conveni  
El present conveni quedarà automàticament denunciat a la seua finalització.  
No obstant això, i per a evitar el buit normatiu que en qualsevol altre cas produiria una vegada acabada la seua vigència inicial, o la de qualsevol de les seues pròrrogues, continuarà regint en la seua totalitat, tant en el seu contingut normatiu com en l'obligacional, fins que siga substituït per un altre.  
Secció tercera  
Prelació de normes, compensació, absorció,   
vinculació a la totalitat.  
Article 6. Prelació de normes  
Ateses les peculiaritats que concorren en l'àmbit a què es referix este conveni, allò que s'ha acordat per les parts regula amb caràcter general les relacions entre l'empresa i els seus treballadors en totes les matèries compreses en el seu contingut, incloses aquelles la regulació de les quals es pacta de forma diferent de la que recull la normativa general aplicable.  
En tot el que no es trobe previst en este conveni s'aplicarà la normativa laboral vigent.  
Article 7. Vinculació a la totalitat  
Les condicions pactades en este conveni formen un tot orgànic i indivisible i, a efectes de la seua aplicació pràctica, seran considerats globalment. En el cas que l'autoritat administrativa o judicial competent, fent ús de les seues facultats, no homologara algun dels seus articles o part del seu contingut, el present conveni quedarà nul i sense cap eficàcia, i s'haurà de procedir a reconsiderar el seu total contingut, llevat que el contingut de tal article o articles no tinga un contingut econòmic, en este cas, es revisaran només els articles rebutjats.  
Article 8. Garantia personal  
Totes les condicions econòmiques i de qualsevol índole contingudes en el present conveni, tenen la consideració de mínimes.  
Per tant, els pactes, les clàusules i les condicions vigents en qualsevol contracte considerats globalment i que en el còmput anual impliquen condicions més beneficioses per al treballador o grup de treballadors, en relació amb les que s'establixen, subsistiran com a garantia personal dels que en gaudisquen.  
Article 9. Compensació i absorció  
Les millores econòmiques globals contingudes en este conveni compensaran i absorbiran les vigents en les empreses que siguen superiors a les ací pactades.  
Secció quarta  
Comissió Mixta Paritària  
Article 10. Comissió Mixta Paritària  
Es constituïx una Comissió Paritària per a la interpretació, l'arbitratge, la conciliació i la vigència del conveni per les parts firmants d'este.  
Estarà composta per vuit vocals, quatre d'ells representants dels treballadors i quatre dels empresaris, i es nomenarà un secretari entre els components que es designarà en cada reunió.  
En les reunions s'acceptarà la presència d'assessors de les respectives representacions, amb veu però sense vot.  
Ambdues parts convenen expressament que qualsevol dubte o divergència que puga sorgir sobre la interpretació o aplicació d'este conveni que tinga caràcter de conflicte col·lectiu serà sotmesa prèviament a informe de la Comissió abans d'interposar qualsevol reclamació contenciosa o administrativa.  
La Comissió Paritària, es reunirà almenys cada sis mesos, a partir de la data de vigència del conveni, i tantes vegades en reunió extraordinària com siga necessari, i els seus acords requeriran per a tindre validesa la meitat més un dels vocals representants dels sindicats, així com la meitat més un dels vocals representants dels empresaris.  
Tant els vocals, com assessors seran convocats per carta certificada en primera i en segona convocatòria, amb antelació mínima de quinze dies de la realització de la reunió ordinària. Si en primera convocatòria no es troben presents la totalitat dels vocals, es farà la reunió en segona convocatòria, i seran vàlids sempre que concórreguen com a mínim, la meitat més un de cada una de les representacions. Els acords presos seran condicions annexes al conveni inicial.  
Si no s'arriba a un acord en la qüestió o qüestions debatudes, se sotmetran estes al Tribunal d'Arbitratge de València.  
Les reunions extraordinàries podran ser convocades per qualsevol de les parts, tant de la representació social com de l'empresarial i les ordinàries, almenys, cada tres mesos.  
Als efectes d'este article les adreces de les respectives parts seran les següents:  
Associació de la Comunitat Valenciana d'Empreses d'Ambulàncies (ACVEA)  
Polígon Industrial C 99-4 39066 Xàtiva (València)  
Federació de Transports, Comunicacions i Mar d'UGT-País Valencià  
C/Arquitecte Mora, núm. 6-7 18154 València.  
CAPÍTOL II  
De la relació laboral  
Secció primera  
Condicions d'ingrés  
Article 10. Condicions generals d'ingrés del personal  
En els centres de treball i establiments de nova creació i en aquells en què s'amplien les instal·lacions i s'organitzen nous servicis, es cobriran els nous llocs de treball que es creuen, per lliure contractació de les empreses, d'acord amb les normes del Conveni Col·lectiu General per a les Empreses de Transport en Ambulància, i els modes de contractació previstos en la llei.  
La contractació de treballadors s'haurà d'ajustar a les normes legals generals existents sobre col·locació i ocupació, vigents en cada moment, i en les específiques que figuren a continuació, i les empreses es comprometran a la utilització dels distints modes de contractació laboral previstos en la llei, d'acord amb la finalitat de cada un dels contractes.   
Article 11. Període de prova  
A totes les persones que se'ls aplique el present conveni se'ls pressuposarà que estan contractades per temps indefinit, llevat que estiguen subjectes a una relació temporal per haver pactat amb l'empresa alguna modalitat de contracte laboral d'esta naturalesa.   
Així, tot ingrés laboral es considerarà efectuat a títol de prova, d'acord amb l'escala màxima següent, corresponent a la classificació del personal efectuada en distints grups professionals:  
Personal superior i tècnic, sis mesos.  
Personal administratiu i d'explotació, 2 mesos, en contractes de duració igual o superior a un any, que serà d'un mes per a contractes de duració inferior.  
Article 12. Del contracte de treball  
Els contractes de treball, siga quina siga la seua modalitat, hauran de formalitzar-se per escrit, en model oficial si n'hi ha, i cada una de les parts firmants se'n quedarà un exemplar, de conformitat amb la legislació vigent.  
Aquells treballadors, el termini màxim dels quals establit per la modalitat del contracte formalitzat haja transcorregut o s'haja esgotat i continuen realitzant les seues activitats laborals sense interrupció en la mateixa empresa i lloc de treball, adquiriran automàticament la condició de fixos en l'empresa, subjectes a relació laboral indefinida, llevat que la concatenació de contractes temporals estiga permesa per la llei.  
Aspectes generals informadors del contracte de treball.  
S'aplicaran a totes les modalitats contractuals, tant fixes o indefinides com temporals, les consideracions següents:  
a) Les condicions salarials i laborals que s'establixen en este conveni col·lectiu es referixen a relacions laborals amb la jornada completa establida, per la qual cosa s'aplicaran proporcionalment en funció de la jornada efectiva que s'execute i de la modalitat contractual establida amb cada treballador.  
b) Tots els treballadors gaudiran de les mateixes llicències i/o permisos, vacances retribuïdes, descansos entre jornades, opcions formatives i la resta de condicions laborals establides amb caràcter general en el Conveni Col·lectiu General del Sector i en este conveni col·lectiu sempre que siguen compatibles amb la naturalesa del seu contracte, en proporció al temps que porten treballant en l'empresa.  
c) Els treballadors contractats a temps complet o jornada parcial que desitgen fer una novació el seu contracte de treball transformant-lo a temps parcial o jornada completa, respectivament, podran fer-ho de comú acord amb l'empresa, establint en el contracte les noves condicions laborals. No es considerarà novació de contracte la reducció de la jornada per guarda legal.  
Article 13. Subrogació del contracte amb l'administració  
Quan una empresa perda l'adjudicació dels servicis concertats per mitjà de concurs públic de gestió de servicis públics, per resolució o acabament del contracte amb l'administració, o acabament de contracte amb entitats privades, i no decidisca assumir la plantilla conforme a l'apartat E), la nova empresa adjudicatària o contractista, estarà obligada a subrogar-se en els contractes laborals dels treballadors que prestaven eixe servici, respectant en tot cas la modalitat de contractació d'estos, i els drets i les obligacions que hagen gaudit en els set mesos anteriors a l'adjudicació en l'empresa substituïda, sempre que estos provinguen de pactes i acords lícits que se'ls hagen comunicat junt amb la documentació pertinent.  
A) La dita subrogació de personal es produirà únicament i exclusivament respecte als treballadors següents:  
1. Treballadors en actiu, amb una antiguitat mínima en el servici objecte del contracte dels últims set mesos anteriors a la data en què l'adjudicació del contracte es produïsca, siga quina siga la modalitat del seu contracte de treball, amb independència que, amb anterioritat al període de set mesos esmentat, hagen treballat en una altra activitat. Es recomana la utilització del contracte d'obra i servici per a cobrir les necessitats de contractació del període exempt de l'obligació de subrogar, excepte per als casos en què procedisca el contracte d'interinitat.  
2. Treballadors amb dret a reserva a lloc de treball, que en el moment de l'adjudicació de l'activitat tinguen una antiguitat mínima de set mesos en esta i es troben malalts, accidentats, en excedència, vacances, permís, descans setmanal i descans maternal.  
3. Treballadors de nou ingrés que per exigències del client s'hagen incorporat a l'activitat com a conseqüència d'una ampliació, en els set mesos anteriors a la nova adjudicació d'aquella.  
4. Treballadors amb contracte d'interinitat que substituïsquen a algun dels treballadors mencionats en l'apartat 2, amb independència de la seua antiguitat i mentre dure el seu contracte.  
5. Treballadors que substituïsquen a altres que es jubilen, havent complit seixanta-quatre anys dins dels set últims mesos anteriors a l'adjudicació de l'activitat i tinguen una antiguitat mínima en esta dels set mesos anteriors a la jubilació, en els termes i les condicions del Reial Decret 1194/1985, de 17 de juliol.  
6. No obstant això, queden exclosos de l'aplicació de la present clàusula de subrogació aquells empleats que siguen directius de la seua empresa, així com aquells units per vincles de consanguinitat i afinitat, llevat que acrediten l'existència de relació contractual.  
B) Tots els supòsits anteriorment mencionats s'hauran d'acreditar fefaentment i documentalment per l'empresa cessant a l'adjudicatària, als seus treballadors, i als representants d'estos, per mitjà dels documents que es detallen en l'apartat I, en el termini de 15 dies hàbils, comptats des que l'empresa adjudicatària els requerisca fefaentment a l'empresa cessionària, sempre que es tracte de documents que ja s'hagen emés o que s'havien d'haver emés.  
Als efectes de l'acreditació entre l'empresa cessant i l'empresa adjudicatària s'aclarix que es consideraran mitjans fefaents de comunicació els següents: enviament de la documentació per conducte notarial per mitjà de burofax, telegrama o mètode equivalent que deixe constància del contingut.  
C) Els treballadors que no hagen gaudit de les seues vacacions reglamentàries en produir-se la subrogació les gaudiran amb la nova adjudicatària del servici, que només pagarà la part proporcional del període que a ella li corresponga, ja que el pagament de l'altre període correspon a l'empresa cessant, que haurà d'efectuar-lo en la liquidació corresponent.  
D) L'aplicació d'este article serà d'obligat compliment per a les parts a què vincula: empresa cessant, nova adjudicatària i treballador. No obstant això, per acord mutu de la cessant i el treballador, este podrà romandre en l'antiga empresa adjudicatària. En este cas, la cessant no podrà cedir cap altre treballador que no preste el seu treball en l'activitat objecte del contracte, si la cessionària no l'accepta.  
E) En el cas que la comunicació no es produïsca en el termini indefectible marcat, s'entendrà que l'empresa opta per l'assumpció del dit personal laboral i el mateix ocorrerà per a aquelles dades i/o relació de personal que es comunique amb posterioritat al termini establit.  
F) La subrogació efectiva es produirà en el moment en què la nova adjudicatària comence a prestar servicis i no abans, i la relació laboral anterior a eixe moment serà de l'exclusiva responsabilitat de la cessant.  
G) L'empresa cessant respondrà de les conseqüències derivades de la falsedat o inexactitud manifesta que la informació facilitada puga produir a l'empresa adjudicatària, sense prejuí de la reversió a esta dels treballadors indegudament subrogats.  
H) Els membres de Comité d'Empresa, els delegats de personal i els delegats sindicals podran optar, en tot cas, entre romandre en la seua empresa o subrogar-se en l'empresa adjudicatària, excepte en el supòsit que haja sigut contractat expressament per obra o servici determinat per al centre afectat per la subrogació, o que la subrogació afecte la totalitat dels treballadors.  
I) L'empresa cessant haurà de facilitar a la nova adjudicatària els documents següents:  
- Certificació en què hauran de constar els treballadors afectats per la subrogació, amb noms i cognoms, data de naixement, estat civil, document nacional d'identitat, número d'afiliació a la Seguretat Social, nombre de fills, naturalesa dels contractes de treball, i categoria professional (segons la classificació d'este conveni.)  
- Original o fotocòpia compulsada dels set últims rebuts de salaris dels treballadors afectats.  
- Fotocòpia compulsada dels TC-1 i TC-2 de cotització a la Seguretat Social dels set últims mesos, o els corresponents documents o suports que legalment els substituïsquen.  
- Relació de personal, especificant: nom i cognoms, número d'afiliació a la Seguretat Social, antiguitat, categoria professional, jornada, horari, modalitat de contractació i data del gaudi de les seues vacances. Si el treballador és representant legal dels treballadors, s'especificarà el període de mandat d'este.  
- Fotocòpia compulsada dels contractes de treball del personal afectat per la subrogació.  
- Original i fotocòpia compulsada dels títols que habiliten per a l'exercici del seu lloc laboral.  
- Còpia de documents degudament diligenciats per cada treballador afectat, en els quals es faça constar que han rebut de l'empresa cessant la seua liquidació de parts proporcionals i que no queda pendent cap quantitat.  
Estos documents hauran d'estar en poder de la nova adjudicatària de forma fefaent, en el termini de 15 dies hàbils comptats des que l'empresa adjudicatària els requerisca fefaentment a l'empresa cessionària, o des del moment que s'emeten o s'havien d'haver emés.  
No faran falta les compulses, si l'empresa adjudicatària accepta expressament la validesa de les còpies degudament segellades i firmades per l'empresa ixent. A este efecte, l'empresa adjudicatària designarà una persona encarregada de la verificació d'originals i còpies. Si l'empresa adjudicatària, posteriorment, reclama l'aportació de les còpies compulsades, l'empresa ixent, disposarà, a partir d'aquell moment, del termini dels 15 dies per presentar-les.   
Amb el mateix sentit de simplificació del procés i amb els mateixos requisits d'acceptació i comprovació l'entrega dels rebuts salarials podrà ser substituïda per l'entrega de llistats resum dels mateixos períodes a acreditar en els quals figuren les mateixes dades de la nòmina.  
J) L'empresa adjudicatària haurà d'indemnitzar l'empresa cessant, per les despeses de formació del personal, realitzades durant el contracte extingit i que siguen degudament acreditades quan estiguen relacionades amb l'acreditació o titulació professional exigida per l'administració per a la prestació del servici.  
Secció segona  
Tipus de contracte de treball  
Article 14. Contractes formatius  
En compliment del que disposa l'article 27 del Conveni Col·lectiu General s'establix el compromís entre les parts per a la conversió d'este tipus de contractes en altres indefinits, com a mesura que contribuïsca a facilitar la inserció laboral dels que han subscrit este tipus de contracte en el mercat de treball:  
a) El contracte de treball en pràctiques, tipificat en l'article 11 del text refós de la Llei de l'Estatut dels Treballadors, podrà concertar-se amb aquells treballadors que estiguen en possessió de títol universitari mitjà, ATS i llicenciats o de formació professional de grau mitjà o superior, o títols oficialment reconeguts com equivalents, que habiliten per a l'exercici professional, dins dels quatre anys o sis anys quan el contracte es concerte amb un treballador minusvàlid immediatament següents a la finalització dels estudis, sempre que la titulació estiga relacionada amb les tasques que es practiquen.  
a.1) La suspensió del contracte de treball en pràctiques per incapacitat temporal, la duració del qual siga igual o superior a trenta dies, interromprà el seu temps de duració pactat excepte acord exprés en contra o per pèrdua de bonificacions per part de l'empresa contractant.  
a.2) Quan el contracte en pràctiques es concerte amb una duració inferior a dos anys, les parts podran prorrogar per períodes de sis mesos la dita duració, sense que se supere, en cap cas, el període màxim de dos anys esmentat.  
a.3) El salari dels treballadors contractats davall la modalitat de pràctiques serà, com a mínim, el 60 per cent de l'establit en este conveni col·lectiu per a la categoria professional de què es tracte, sense que en cap cas puga ser inferior al 75 per cent de l'establit en el Conveni Col·lectiu General del Sector per a la categoria professional de què es tracte, durant el primer any; i el 75 per cent de l'establit en el present conveni col·lectiu sense que en cap cas puga ser inferior al 85 per cent de l'establit en el Conveni Col·lectiu General del Sector per a la categoria professional de què es tracte, en el segon, sempre que es tracte de contractes a temps complet. En cas contrari, percebran un salari proporcional a la jornada contractada.  
a.4) Es podran concertar contractes en pràctiques dins del grup professional superior, tècnic, informàtic i de l'administratiu, exclosos en este cas l'auxiliar administratiu, l'aspirant administratiu, el telefonista i l'ordenança.   
b) El contracte de formació regulat en l'article 11 del text refós de la Llei de l'Estatut dels Treballadors, té com a objecte l'adquisició de la formació teòrica i pràctica necessària per a l'exercici adequat d'un ofici o lloc de treball qualificat.  
b.1) Es podrà formalitzar amb persones majors de setze anys i menors de vint-i-u que no tinguen la titulació requerida per a contractar en pràctiques. El límit màxim d'edat serà de vint-i-dos anys per als titulats en grau mitjà de formació professional i vint-i-quatre anys per a la resta de titulacions quan el contracte es concerte amb desocupats que s'incorporen com a alumnes-treballadors als programes d'escoles taller i cases d'oficis. Esta limitació d'edat no s'aplicarà quan el contracte es concerte amb desocupats inclosos en alguns dels col·lectius següents:  
- Minusvàlids.   
- Treballadors estrangers, durant els dos primers anys de vigència del seu permís de treball, llevat que s'acrediten la formació i experiència necessàries per a l'exercici del lloc de treball.   
- Aquells que porten més de tres anys sense activitat laboral.   
- Els que es troben en situació d'exclusió social.   
b.2) El temps dedicat a formació teòrica del treballador no serà inferior al 15 per cent de la jornada laboral màxima prevista en este conveni col·lectiu, i es podrà concentrar al llarg de la duració total del contracte, sempre que no s'hagen esgotat els tres anys. La formació teòrica referida no serà exigible quan el treballador acredite que posseïx o està en condicions de posseir immediatament el Certificat de Professionalitat Ocupacional regulat pel Reial Decret 797/1995, de 19 de maig, d'acord amb el lloc de treball a què aspira.  
Quan les empreses incomplisquen en la totalitat les seues obligacions en matèria de formació teòrica, el contracte per a la formació es presumirà subscrit en frau de llei, de conformitat amb el que establix l'article 11.2 del text refós de la Llei de l'Estatut dels Treballadors.  
b.3) Una vegada finalitzat el període de formació, l'empresa haurà d'estendre en favor del treballador un certificat on conste la duració i el nivell de formació teòrica i pràctica adquirit. Si el treballador continua efectuant treballs en l'empresa, se'l promocionarà a la categoria professional l'aprenentatge de la qual haja realitzat i percebrà el salari corresponent fixat per conveni col·lectiu.  
El treballador podrà sol·licitar de l'administració competent que, amb les proves necessàries prèvies, li expedisca el certificat de professionalitat corresponent.  
b.4) El salari que haurà de percebre este personal, referit a un temps de treball efectiu equivalent al 85 per cent de la jornada màxima prevista en conveni col·lectiu, no podrà ser inferior al 85 per cent dels conceptes salarials del Conveni Col·lectiu General del Sector, amb independència del temps de duració de prestació de servicis, que en cap cas superarà els dos anys de duració.  
Les empreses es comprometen que almenys el 25% dels treballadors contractats en esta modalitat, passaran a ser indefinits.  
Article 15. Contracte a temps parcial  
El contracte de treball a temps parcial, tipificat en l'article 12 del text refós de la Llei de l'Estatut dels Treballadors, és aquell que es concerta per a prestar servici durant un nombre d'hores o dies inferior al de la jornada considerada com habitual.  
Podrà concertar-se tant per temps indefinit com per duració determinada, en els supòsits en què legalment es permeta la utilització d'esta modalitat de contracte.  
S'entendrà per contracte a temps parcial aquell subscrit amb el treballador, la jornada del qual siga inferior a la prevista en el present conveni.  
En la seua formalització per escrit s'haurà d'especificar necessàriament el nombre d'hores al dia, a la setmana, al mes o a l'any, o el de dies pels mateixos períodes, pel qual es contracta el treballador així com el salari corresponent, que estarà en funció de les hores realitzades en comparació amb la jornada habitual i completa que s'efectue en el centre de treball o establiment, que serà proporcional a l'establit en el conveni col·lectiu per a la categoria professional de què es tracte.  
En el cas que l'empresa i el treballador pacten fer hores complementàries en aquells contractes a temps parcial de caràcter indefinit, ho faran de conformitat amb els límits i les condicions establits en els articles 34, 36, i 37 del Text Refós de l'Estatut dels Treballadors.  
El pacte haurà de fixar el nombre d'hores complementàries a realitzar, que no podrà ser superior al 15% de la jornada establida en el contracte. Estes hores es retribuiran com si foren hores ordinàries.  
Article 16. Contractes de duració determinada  
1. Els treballadors que en un període de trenta mesos hagen estat contractats durant un termini superior a vint-i-quatre mesos, amb solució o sense de continuïtat, per al mateix lloc de treball amb la mateixa empresa, per mitjà de dos o més contractes temporals, siga directament o a través de la seua posada a disposició per empreses de treball temporal, amb les mateixes o diferents modalitats contractuals de duració determinada, adquiriran la condició de treballadors fixos.  
No és d'aplicació als contractes formatius, de relleu i interinitat.  
2. Contractes de duració determinada:  
a) El contracte eventual regulat en l'article 15.1.b) de l'Estatut dels Treballadors.  
a.1) La duració màxima d'este contracte serà de 12 mesos dins d'un període de 18 i, en cas de concertar-se per un termini inferior, podrà ser prorrogat mitjançant un acord de les parts, per una sola vegada, sense que en cap cas puguen superar-se els dotze mesos mencionats com a límit màxim acumulat.  
Els treballadors amb contracte eventual percebran al seu terme la indemnització determinada en l'article 49.1.c) de l'Estatut dels Treballadors.  
a.2) Es podrà concertar este contracte per a atendre les vacances del propi personal, exigències circumstancials del mercat, acumulació de tasques o excés de demanda de servicis encara que es tracte de l'activitat normal de l'empresa.  
b) El contracte d'interinitat regulat en l'article 15.1.c) de l'Estatut dels Treballadors permetrà substituir treballadors amb dret a reserva de lloc de treball, en els supòsits previstos en els articles 37, 38, 40, 45 i 46 de tal Estatut.  
b.1) La seua duració estarà determinada per la incorporació de la persona substituïda, que haurà de ser expressament i precisament identificada en el moment de la concertació del contracte. La permanència del substitut una vegada reincorporat el treballador substituït, suposarà la transformació del contracte temporal en indefinit.  
c) Contracte per obra o servicis determinats. A efectes del que preveu l'article 15.1.a) del text refós de la Llei de l'Estatut dels Treballadors, a més dels continguts o objectes d'este tipus contractual, de caràcter general, s'identifiquen com a tasques o servicis amb substantivitat pròpia i suficient, dins de l'activitat de les empreses d'este sector que poden ser cobertes amb esta modalitat contractual, els següents:  
c.1) Temporades d'esdeveniments esportius, congressos, festes, fires, exposicions, promocions, servicis preventius, reforços estacionals (campanyes de grip, etc.) reforços de plantilla en zones de platja o turístiques, i qualsevol activitat extraordinària que necessite l'augment temporal de la plantilla.  
c.2) Contractes amb les administracions, sempre que no estiga emparat per les clàusules de subrogació la continuació del treballador en la nova adjudicatària.  
c.3) Activitats de caràcter temporal o estacional derivades de contractes amb les administracions.  
Secció tercera  
Classificació professional  
Article 17. Classificació professional  
La classificació professional del personal consignada en el present conveni col·lectiu és merament enunciativa i no implica que s'hagen de tindre previstos tots els grups professionals i dins d'ells les divisions orgàniques i funcionals, ni que s'hagen de tindre previstes estes si les necessitats i el volum de les empreses no ho requerixen, sempre que les funcions que es recullen per a cada una no es desenvolupen en l'empresa.  
Article 18. Grups professionals  
El personal inclòs en l'àmbit d'aplicació d'este conveni col·lectiu s'estructura basant-se en els següents grups professionals, per raó de les funcions primordials que realitzen:  
a) Personal Superior i Tècnic.   
b) Personal Administratiu i Informàtic.   
c) Personal d'Explotació.  
Article 19. Definició del grup professional de Personal Superior i Tècnic i descripció de les seues funcions.  
El grup professional del Personal Superior i Tècnic comprén els que, en possessió de títol superior i/o de grau mitjà, amb diplomatures de centres docents d'ensenyament laboral o professional homologats, o els que no tenint titulació acrediten preparació derivada de la pràctica continuada, han sigut contractats per a exercir funcions i responsabilitats sobre organització, explotació, administració, etc., en l'àmbit de l'empresa. El constituïxen les categories professionals següents:  
Director/a d'Àrea. És el que en els servicis centrals de l'empresa està al front d'un dels departaments o àrees específiques en què es puga estructurar esta, depenent directament de la Direcció de l'empresa.  
Metge. És el que exercix funcions o treballs corresponents a la seua titulació acadèmica i professional.  
Tècnic superior. És aquell personal que, estant en possessió d'un títol expedit per una escola tècnica superior o facultat universitària, exercix dins de l'empresa amb responsabilitat directa, les funcions pròpies de la seua professió, amb independència que tinga o no personal subordinat i realitze o no, de forma habitual, funcions directives.  
Tècnic mitjà. És aquell personal que, estant en possessió d'un títol expedit per les escoles tècniques de grau mitjà, exercix dins de l'empresa, amb responsabilitat directa, les funcions pròpies de la seua professió, independentment que tinga o no personal a càrrec seu i exercite o no funcions directives.  
Diplomat. És aquell personal que, posseint un diploma expedit per centres docents oficialment reconeguts o homologats, que no requerisca les condicions exigibles, bé per les escoles tècniques, bé per les facultats universitàries, du a terme, dins de les empreses, funcions tècniques i específiques per a les quals ha sigut contractat en virtut del seu diploma, concórrega o no personal davall la seua dependència.  
Ajudant Tècnic Sanitari (ATS) o Diplomats en Infermeria (DUE). Es comprén en esta categoria qui, amb el títol oficial corresponent, realitza els treballs propis de la seua professió.  
Article 20. Definició del grup professional Administratiu i Informàtic i de les seues categories professionals.  
El subgrup professional del Personal Administratiu comprén els que, davall les directrius de la Direcció de l'empresa i utilitzant els mitjans operatius i informàtics que esta li assigne, executen de forma habitual les funcions pròpies de l'administració de l'empresa, en l'àmbit d'esta. El componen les categories professionals següents:  
Cap d'equip. És el responsable immediat del personal operatiu que tinga a càrrec seu.  
Oficial administratiu. Pertanyen a esta categoria aquells que amb la titulació corresponent, o amb cinc anys d'experiència en càrrec equivalent, realitzen normalment els treballs administratius.  
Auxiliar administratiu. És l'empleat que, amb la titulació corresponent, realitza els treballs administratius acords a la seua categoria.  
Aspirant administratiu. És aquell personal de setze anys i que, sense formació professional, dins dels terminis i en els termes legals establits, compatibilitzat treball i estudi o formació específica, adquirix els coneixements necessaris per a l'exercici d'un ofici o lloc de treball del grup professional administratiu.  
Telefonista. Comprén esta categoria el personal que, en les distintes dependències de l'empresa, tinga assignada exclusivament la missió d'establir les comunicacions telefòniques amb l'interior o amb l'exterior, prenent i transmetent els encàrrecs i avisos que reba, així mateix, atendrà i classificarà, segons les àrees i els tipus de servicis les telefonades que es reben. Podrà igualment tindre assignades funcions complementàries de recepció o administratives, compatibles amb la seua tasca professional.  
Ordenança. És aquell personal la missió del qual consistix a efectuar els encàrrecs de qualsevol tipus que se li encomanen, com distribuir correspondència, realitzar tasques de missatgeria, etc., bé per part de la Direcció de l'empresa, bé pels caps administratius i encarregats operatius, i a col·laborar en funcions auxiliars, administratives principalment, com a arxiu de documents, en la mesura que se li adjudiquen.  
El subgrup professional de Personal d'Informàtica comprén els que executen de forma habitual les funcions pròpies de sistemes d'informació i organització, que són les següents:  
Analista de procés de dades. És aquell personal que verifica anàlisis orgàniques d'operacions complexes per a obtindre la solució mecanitzada d'estes, pel que ga a cadenes d'operacions a seguir, documents a obtindre, disseny d'estos, fitxers a tractar i definició del seu tractament i elaboració completa fins a la seua finalització, dels expedients tècnics d'aplicacions complexes.  
Programador. És aquell personal que estudia els processos complexos predefinits, confecciona organigrames detallats del tractament, redacta programes en el llenguatge de programació que se li indica i confecciona proves d'assaig, posa a punt els programes, completa expedients tècnics d'estos i documenta el manual de consola.  
Operador. És qui manipula i controla ordinadors dotats de sistemes operatius capaços de treballar en multiprogramació, principalment equips i programes de naturalesa complexa. Ha de saber detectar i resoldre problemes operatius definint-los com a errors d'operació o de màquina.  
Article 21. Definició del grup professional de Personal d'Explotació i de les seues categories professionals  
El grup professional de Personal d'Explotació es compon pels que, davall la concreta direcció del personal superior i tècnic, executen els distints treballs i tasques propis de l'explotació i funcionament correcte dels establiments o centres de treball de les empreses, que li són encomanats d'acord amb el seu ofici o coneixements específics. Està format per les categories professionals següents:  
Cap d'equip. És el responsable immediat del personal operatiu que tinga a càrrec seu.  
Cap de trànsit. És el que té a càrrec seu planificar i supervisar els moviments dels vehicles de l'empresa.  
Tècnic en Transport Sanitari Avançat. És l'empleat o empleada que és contractat per a conduir vehicles o no, que té permís de conduir i està en possessió del títol homologat de Tècnic Avançat en el Transport Sanitari, i pot realitzar tasques de conductor, ajudant de conductor-portalliteres i les pròpies que li permet el títol homologat corresponent.  
Tècnic en Transport Sanitari (TTS) Conductor. És l'empleat o empleada que és contractat per a conduir els vehicles d'assistència sanitària, i està en possessió del permís de conduir corresponent. Realitzarà les tasques auxiliars i complementàries relacionades amb el vehicle, incloses la neteja i manteniment bàsic del mateix, i el malalt i/o accidentat necessaris per a la correcta prestació del servici. L'empresa estarà obligada a facilitar i assumir el cost de la formació necessària per a accedir a la titulació i/o certificació, que en cada cas exigisquen les entitats beneficiàries del servici.  
Tècnic en Transport Sanitari (TTS) Ajudant-portalliteres. Tindrà les tasques pròpies de portalliteres i coneixements sanitaris per a l'atenció i seguiment del pacient, realitzant les tasques auxiliars i complementàries relacionades amb el vehicle i el malalt i/o l'accidentat necessàries per a la correcta prestació del servici. Tindran permís de conduir suficient i podran i hauran de ser formats per a conductor d'ambulàncies. Esta formació de conducció no podrà sobrepassar el 50 per 100 del seu temps mentre tinguen la retribució com a ajudants. L'empresa estarà obligada a facilitar i assumir el cost de la formació necessària per a accedir a la titulació i/o certificació que en cada cas exigisquen les entitats beneficiàries del servici. Esta formació s'haurà d'adequar a la legislació vigent sobre pràctiques i formació.  
Tècnic en Transport Sanitari (TTS) Portalliteres. Tindrà les tasques pròpies de portalliteres i coneixements sanitaris per a l'atenció i seguiment del pacient, realitzant les tasques auxiliars i complementàries relacionades amb el vehicle, incloses la neteja i el manteniment bàsic, i el malalt i/o accidentat necessàries per a la correcta prestació del servici.   
Cap de taller. Esta categoria inclou els que, amb la capacitat tècnica necessària, tenen a càrrec seu la direcció d'un taller, i ordenen i vigilen els treballs que es realitzen en la seua dependència.  
Mecànic. Es classifiquen en esta categoria els que amb coneixements teoricopràctics de l'ofici, adquirits en un aprenentatge degudament acreditat, o amb la llarga pràctica d'este, realitzen els treballs de reparació de vehicles, davall les ordes i la supervisió del cap de taller, si és el cas.  
Ajudant de mecànic. S'inclou en esta categoria qui, amb coneixements generals sobre l'ofici, pot col·laborar amb el mecànic en els treballs que este realitze.  
Xapista. Es classifiquen en esta categoria els que, amb coneixements teoricopràctics de l'ofici, adquirits en un aprenentatge degudament acreditat, o amb llarga pràctica d'este, realitzen els treballs de reparació de vehicles, davall les ordres i la supervisió del cap de taller, si és el cas.  
Pintor. Es classifiquen en esta categoria els que, amb coneixements teoricopràctics de l'ofici, adquirits en un aprenentatge degudament acreditat, o amb llarga pràctica d'este, realitzen els treballs de reparació de vehicles, davall les ordres i la supervisió del cap de taller, si és el cas.  
Personal de neteja. És aquell personal encarregat de la neteja general del centre de treball o establiment, així com del manteniment de la higiene i salubritat de les instal·lacions i servicis d'ús públic.  
Treballador en formació. És aquell personal de setze anys o més que, sense formació professional específica, dins dels terminis i en els termes legals establits, compatibilitzant treball i estudi o formació específica, adquirix els necessaris coneixements per a l'exercici d'un ofici o lloc de treball del grup professional del personal d'explotació.  
Si supera el període de formació i continua en l'empresa, este personal tindrà la categoria professional que corresponga per la formació requerida.  
Secció quarta  
Organització del treball i mobilitats  
Article 22. Facultats organitzatives del treball  
L'organització del treball en els establiments, centres de treball o dependències de les empreses és facultat de la Direcció d'estes, d'acord amb el que preveu legalment i convencionalment.  
Conseqüentment i a títol merament enunciatiu, la Direcció de les empreses exercitarà, quan procedisca, d'acord amb els procediments legalment establits, les facultats organitzatives següents:  
Obrir, ampliar o disminuir capacitats, traslladar o tancar establiments, centres de treball o dependències d'estos d'acord amb els procediments legals establits.  
Adscriure i enquadrar treballadors en les tasques, els torns i els centres de treball o dependències que estime necessaris en cada moment, d'acord amb el seu grup professional.  
Permetre el canvi de torn entre els treballadors/es sempre que estiguen assignats al mateix tipus de servici, sense cap discriminació, i comunicant-ho per escrit a l'empresa amb, almenys amb 48 hores d'antelació, i sempre que no es produïsca incompliment de la legislació vigent i les normes del present conveni.  
En el supòsit que el canvi de torn es produïsca entre treballadors assignats a distint tipus de servici, el substitut haurà de tindre, segons el parer de l'empresa, coneixements suficients per a l'exercici de l'activitat.  
Determinar i fixar normes i instruccions per a la correcta prestació del treball en tots els seus aspectes, principalment en relació amb els usuaris i buscant l'òptima explotació de les instal·lacions productives, procurant la seua efectiva i màxima funcionalitat.  
Fixar, quan procedisca, els rendiments exigibles, tant dels centres de treball o establiments com dels llocs de treball que els constituïsquen, tot això de conformitat amb el que preveuen els articles 20, 64 i concordants de l'Estatut dels Treballadors.  
Article 23. Rendiments productius  
Les empreses podran, implantar els sistemes de mesurament del treball i dels nivells de rendiment i productivitat dels seus treballadors que estimen convenients, de conformitat amb els mètodes objectius internacionalment admesos, amb negociació prèvia amb els representants dels treballadors de les empreses. En estos casos, els treballadors hauran d'adaptar-se a la productivitat establida objectivament.  
En relació amb la qualitat del servici prestat, el treballador s'haurà d'ajustar igualment a les instruccions que l'empresa indique en l'exercici regular de les seues facultats directives, i es considerarà que el tipus d'activitat que es desenvolupa en el sector i en les seues empreses depén en gran manera de la captació i el manteniment del nombre més gran de clients possible. A estos efectes, es fomentarà la formació en tècniques de qualitat per part de les empreses.  
Article 24. Mobilitat funcional  
El Pla de millora en la Qualitat del Servici d'Ambulàncies, i la igualtat de formació professional del personal del mateix grup professional, té conseqüència immediata l'expressa mobilitat funcional per a la prestació de servicis indistintament en les unitats de Transport No Assistit, (TNA), Suport Vital Bàsic (SVB) i SAMU.  
Els canvis que es produïsquen de lloc de treball, es realitzaran en tot cas respectant la normativa general en matèria de modificació substancial de les condicions de treball.  
Les empreses no podran condicionar la mobilitat funcional establida en el paràgraf anterior a qüestions ideològiques, de sexe, de religió, per raça, filiació política o sindical; igualment respectaran la igualtat d'accés a qualsevol lloc de treball per part de l'home i la dona, sense cap discriminació, així com dels treballadors temporals o eventuals, que només posseiran les limitacions que, en raó de la modalitat contractual, s'hagen establit legalment.  
De la mateixa forma, les empreses no podran utilitzar esta ferramenta d'organització del treball com a mesura accessòria o substitutiva del règim disciplinari establit en el present conveni col·lectiu.  
A més dels supòsits previstos en la llei, s'autoritza expressament la mobilitat funcional per a aquells treballadors/es que, per patir algun tipus de malaltia que l'inhabilite per al desenvolupament del seu lloc de treball, sense que puga, per qualsevol motiu, obtindre la incapacitat laboral, puga ser adaptat a qualsevol altre lloc de treball dels existents en l'empresa. Per a tals casos serà necessari l'informe mèdic que declare si és apte o no per a realitzar els treballs específics de la seua categoria. Este informe serà comunicat als representants legals, sempre que no hi haja oposició del treballador, que s'haurà d'incorporar al seu nou lloc en el termini improrrogable de tres dies.  
De la mateixa forma s'autoritza expressament la mobilitat funcional per a aquells treballadors del grup professional del Personal d'Explotació, que havent sigut privats del permís de conduir per suspensió administrativa o penal del permís, o havent perdut la vigència del permís de conduir per pèrdua dels punts inherents a este, es vegen desposseïts de les aptituds tècniques i professionals per a exercir adequadament el seu lloc de treball.  
El canvi de lloc no comportarà canvi de grup professional i conservaran el seu salari base i complements salarials de naturalesa personal durant els tres mesos següents a la seua incorporació, una vegada transcorregut el qual, si persistix en el lloc de treball, passarà a percebre les retribucions corresponents a esta categoria.  
Article 25. Treballs de categoria professional superior  
Per raó d'una millor organització, les empreses podran destinar els treballadors a realitzar comeses i tasques pròpies d'una categoria professional superior del mateix grup professional.  
La realització de funcions o tasques superiors a les que exercisca el treballador, per un període de sis mesos durant un any o vuit mesos durant dos, permetrà al treballador sol·licitar l'ascens o la cobertura de la vacant corresponent a les funcions i tasques realitzades, si a això no obsta el que disposa el conveni col·lectiu d'aplicació. La diferència salarial corresponent es pagarà des del primer dia.  
Article 26. Treballs de categoria professional inferior   
Si per necessitats peremptòries o urgents de l'activitat, l'empresa necessita destinar un treballador a tasques corresponents a categoria professional inferior a la seua, només podrà fer-ho pel temps imprescindible i, en tot cas, li haurà de mantindre la retribució i la resta de drets inherents a la seua categoria professional i haurà de comunicar-ho, quan pertoque, a la representació legal dels treballadors en l'empresa.  
Article 27. Polivalència funcional   
Existirà polivalència funcional quan un treballador exercisca un lloc de treball que comporte funcions i tasques pròpies de més d'una categoria professional.  
En estos casos, correspondrà atorgar-li al treballador la categoria professional i les retribucions les funcions de la qual siguen prevalents en relació a les restants funcions complementàries concurrents en el seu lloc de treball, amb independència que pertanguen a categories professionals diferents de la seua.  
Article 28. Interrupció temporal d'activitat  
S'entendran com a interrupcions temporals del treball aquelles transitòries, alienes a la voluntat de les empreses i dels seus treballadors, que impedisquen el normal exercici de l'activitat dels centres de treball, dependències o establiments de les empreses, com ara situacions catastròfiques, talls prolongats de subministraments bàsics, obres de viabilitat i altres d'anàlogues.  
En estos casos, les empreses podran, o bé mantindre els seus treballadors en els seus centres de treball o en altres establiments o dependències de l'empresa ubicats en el mateix municipi o municipi confrontant, dedicant-los a les seues tasques habituals o altres semblants que els permeten tindre ocupació efectiva, ja siguen de superior o inferior nivell al de la seua categoria o grup professional, amb dret a la seua retribució salarial mensual habitual, o bé rellevar de l'obligació d'acudir o romandre al o en el centre de treball durant un màxim de set dies (excepte pacte de les parts), i en este cas els treballadors tindran dret a percebre, mentre dure la dita interrupció, el salari-conveni corresponent a la seua categoria professional, si s'obliguen a recuperar les hores o dies d'absència quan la Direcció ho indique.  
Article 29. Mobilitat geogràfica  
1. El trasllat de treballadors que no hagen sigut contractats específicament per a prestar els seus servicis en empreses amb centres de treball mòbils o itinerants a un centre de treball diferent de la mateixa empresa que exigisca canvis de residència requerirà l'existència de raons econòmiques, tècniques, organitzatives o de producció que ho justifiquen, o bé contractacions referides a l'activitat empresarial.  
S'entendrà que hi concorren les causes a què es referix este article quan l'adopció de les mesures proposades contribuïsca a millorar la situació de l'empresa a través d'una més adequada organització dels seus recursos que afavorisca la seua posició competitiva en el mercat o una millor resposta a les exigències de la demanda.  
La decisió de trasllat haurà de ser notificada per l'empresari al treballador, així com als seus representants legals, amb una antelació mínima de trenta dies a la data de la seua efectivitat.  
Una vegada notificada la decisió de trasllat, el treballador tindrà dret a optar entre el trasllat, percebent una compensació per despeses, o l'extinció del seu contracte, percebent una indemnització de vint dies de salari per any de servici, prorratejant-se per mesos els períodes de temps inferiors a un any i amb un màxim de dotze mensualitats. La compensació a què es referix el primer supòsit comprendrà tant les despeses pròpies com les dels familiars a càrrec seu, en els termes que es convinguen entre les parts, que mai serà inferior als límits mínims establits en els convenis col·lectius.  
Sense perjuí de l'executivitat del trasllat en el termini d'incorporació mencionat, el treballador que no havent optat per l'extinció del seu contracte es mostre disconforme amb la decisió empresarial podrà impugnar-la davant de la jurisdicció competent. La sentència declararà el trasllat justificat o injustificat i, en este últim cas, reconeixerà el dret del treballador a ser reincorporat al centre de treball d'origen.  
Quan, a fi d'eludir les previsions contingudes en l'apartat següent d'este article, l'empresa realitze trasllats en períodes successius de noranta dies en nombre inferior als llindars allí assenyalats, sense que hi concórreguen causes noves que justifiquen esta actuació, els nous trasllats mencionats es consideraran efectuats en frau de llei i seran declarats nuls i sense efecte.  
2. El trasllat a què es referix l'apartat anterior haurà d'anar precedit d'un període de consultes amb els representants legals dels treballadors d'una duració no inferior a quinze dies, quan afecte la totalitat del centre de treball, sempre que este ocupe més de cinc treballadors, o quan, sense afectar la totalitat del centre de treball, en un període de noranta dies comprenga un nombre de treballadors d'almenys:  
a) Deu treballadors, en les empreses que ocupen menys de cent treballadors.  
b) El deu per cent del nombre de treballadors de l'empresa en aquelles que ocupen entre cent i tres-cents treballadors.  
c) Trenta treballadors en les empreses que ocupen tres-cents o més treballadors.  
Este període de consultes haurà de versar sobre les causes motivadores de la decisió empresarial i la possibilitat d'evitar o reduir els seus efectes, així com sobre les mesures necessàries per a atenuar les seues conseqüències per als treballadors afectats.  
L'obertura del període de consultes i les posicions de les parts després de la seua conclusió hauran de ser notificades a l'autoritat laboral perquè en prenga coneixement. Durant el període de consultes, les parts hauran de negociar de bona fe, amb vista a la consecució d'un acord.  
Este acord requerirà la conformitat de la majoria dels membres del comité o comités d'empresa, dels delegats de personal, si és el cas, o de representacions sindicals, si n'hi ha, que, en el seu conjunt, representen a la majoria d'aquells.  
Després de la finalització del període de consultes l'empresari notificarà als treballadors la seua decisió sobre el trasllat, que es regirà a tots els efectes pel que disposa l'apartat 1 d'este article.  
No obstant el que assenyala el paràgraf anterior, l'autoritat laboral, a la vista de les posicions de les parts i sempre que les conseqüències econòmiques o socials de la mesura així ho justifiquen, podrà ordenar l'ampliació del termini d'incorporació a què es referix l'apartat 1 d'este article i la consegüent paralització de l'efectivitat del trasllat per un període de temps que, en cap cas, podrà ser superior a sis mesos.  
Contra les decisions a què es referix el present apartat es podrà reclamar en conflicte col·lectiu, sense perjuí de l'acció individual prevista en l'apartat 1 d'este article. La interposició del conflicte paralitzarà la tramitació de les accions individuals iniciades, fins a la seua resolució.  
L'acord amb els representants legals dels treballadors en el període de consultes s'entendrà sense perjuí del dret dels treballadors afectats a l'exercici de l'opció prevista en el paràgraf 4t, apartat 1, d'este article.  
3. Si per trasllat un dels cònjuges canvia de residència, l'altre, si és treballador de la mateixa empresa, tindrà dret al trasllat a la mateixa localitat, si hi ha lloc de treball.  
4. Per raons econòmiques, tècniques, organitzatives o de producció, o bé per contractacions referides a l'activitat empresarial, l'empresa podrà efectuar desplaçaments temporals dels seus treballadors que exigisquen que estos residisquen en població diferent de la del seu domicili habitual, i haurà de pagar, a més dels salaris, les despeses de viatge i les dietes.  
El treballador haurà de ser informat del desplaçament amb una antelació suficient a la data de la seua efectivitat, que no podrà ser inferior a cinc dies laborables en el cas de desplaçaments de duració superior a tres mesos; en este últim supòsit, el treballador tindrà dret a un permís de quatre dies laborables en el seu domicili d'origen per cada tres mesos de desplaçament, sense computar com a tals els de viatge, les despeses dels quals aniran a càrrec de l'empresari.  
Contra l'ordre de desplaçament, sense perjuí de la seua executivitat, el treballador podrà recórrer en els mateixos termes previstos en l'apartat 1 d'este article per als trasllats.  
Els desplaçaments la duració dels quals en un període de tres anys excedisca de dotze mesos tindran, a tots els efectes, el tractament previst en esta llei per als trasllats.  
5. Els representants legals dels treballadors tindran prioritat de permanència en els llocs de treball a què es referix este article.  
Secció cinquena  
Promoció laboral i ascensos  
Article 30. Ascensos  
Amb independència de la facultat de contractació de nous treballadors que, en tot cas, s'haurà d'efectuar per les empreses de conformitat amb el que establix este conveni col·lectiu, s'establix un doble sistema d'ascens professional dins de les empreses, a saber:  
a) Per mitjà de lliure designació de la Direcció de l'empresa.  
b) Per concurs/oposició o avaluació objectiva de capacitats professionals i mèrits.   
En àmbits inferiors de negociació col·lectiva s'especificarà quin sistema serà el d'aplicació i, si en són diversos, per a quins grups professionals i categories es podrà utilitzar cada sistema.   
Serà facultat de la representació dels treballadors rebre informació de les promocions i ascensos que s'efectuen en l'àmbit de la seua empresa, així com ser informats, amb caràcter previ, en cas de convocar-se, qualsevol concurs/oposició.  
En el sistema de concurs/oposició i en l'avaluació objectiva, les empreses, en la confecció del sistema de còmput o puntuació, tindran en compte les següents circumstàncies objectives: antiguitat del treballador en l'empresa, titulació adequada i puntuació d'esta, coneixement del lloc de treball a què s'aspira, historial professional i valoració de la seua activitat professional per qui corresponga, exercici ocasional de funcions del grup o categoria en qüestió i la seua puntuació i proves a efectuar i la seua puntuació.  
Les empreses que ho interessen podran substituir el concurs/oposició o l'avaluació objectiva per un sistema d'avaluació de capacitació professional continuada, seguida a partir dels oportuns cursos de formació contínua i ocupacional.   
Es garantirà en qualsevol cas la igualtat d'oportunitat a l'accés als cursos de formació quan les empreses utilitzen el sistema d'avaluació continuada.  
Les empreses no podran condicionar la promoció dels treballadors a qüestions ideològiques, de sexe, de religió, per raça, filiació política o sindical; igualment, respectaran la igualtat d'accés a qualsevol lloc de treball per part de l'home i la dona, sense cap discriminació, així com dels treballadors temporals o eventuals, que només posseiran les limitacions que, per raó de la modalitat contractual, s'hagen establit legalment.  
Els llocs de treball que hagen de ser ocupats per personal l'exercici professional dels quals comporte funcions de direcció i d'especial confiança, en qualsevol nivell d'estructura organitzativa de les empreses, es cobriran per mitjà del sistema de lliure designació.  
CAPÍTOL III  
Conceptes i estructura salarial  
Article 31. El salari: el seu pagament i la seua acreditació  
El salari, llevat que s'indique una altra cosa per contracte de treball, correspondrà sempre a una dedicació del treballador per una activitat productiva normal i dins de la jornada laboral ordinària establida. Per tant, qui no realitze la jornada prevista en este conveni col·lectiu, de forma injustificada, percebrà el salari proporcionalment a la jornada real i efectiva que realitze.  
El salari serà pagat per mesos vençuts, l'últim dia hàbil o a tot tardar dins dels cinc primers dies del mes següent. Les càrregues fiscals i de Seguretat Social a càrrec del treballador seran satisfetes per este, i serà nul tot pacte en contra.  
El personal podrà percebre bestretes a compte del salari meritat pel treball realitzat abans que arribe el dia assenyalat per al pagament. En cap cas esta bestreta podrà ser d'import superior al del salari net a percebre quan corresponga.   
El salari anirà necessàriament documentat en un full de nòmina o percepcions que s'entregarà al treballador, individualment i com a justificant del pagament realitzat.  
Este rebut, que s'haurà d'ajustar al model oficial del Ministeri de Treball i Afers Socials, llevat que per acord entre empresa i els representants legals dels treballadors s'haja establit un altre model, haurà de contindre, amb la deguda claredat i separació, els diferents conceptes retributius que componguen el salari del treballador, així com les deduccions que corresponguen, i podrà incloure la part proporcional de les pagues extres si s'acorda expressament.  
Article 32. Estructura del salari  
En l'estructura del salari es distingiran el salari base i els complements del salari.  
Es consideraran complements salarials les quantitats que, si és el cas, hagen d'addicionar-se al salari base, fixades en funció de circumstàncies relatives a les condicions personals del treballador, al treball realitzat o a la situació i/o resultats de l'empresa.  
Els complements salarials hauran de quedar inclosos, necessàriament, en alguna o algunes de les modalitats següents:  
De lloc de treball. Comprendran aquells complements que ha de percebre, si és el cas, el treballador per raó de les característiques del lloc de treball o de la forma de realitzar la seua activitat professional, que comporte conceptualització diferent de la que seria la retribució per la seua classificació professional. Estos complements són d'índole funcional i la seua percepció depén exclusivament de l'exercici professional en el lloc assignat.   
De qualitat o quantitat de treball. El treballador els percebrà, si pertoca, per raó d'una millor qualitat o una major quantitat de treball, vagen o no units a un sistema de retribució o rendiment.  
De naturalesa personal. Seran aquells complements que el treballador percep per algun tipus de vinculació o característica personal.   
Article 33. Principi de no discriminació i discapacitat  
La prestació d'un treball del mateix valor s'ha de retribuir amb el mateix salari, sense cap discriminació. Per tant les parts afectades per este conveni, i en aplicació del este, es comprometen a respectar el principi d'igualtat d'oportunitats i no discriminació per raó de sexe o condició sexual, estat civil, edat, raça, nacionalitat, condició social, idees religioses o polítiques, afiliació o no a un sindicat dins de l'Estat espanyol.  
Este compromís comporta, igualment, remoure els obstacles que puguen incidir en el no compliment de la igualtat de condicions entre dones i homes.  
Sobre discapacitat, es vetlarà en les empreses afectades per este conveni pel compliment de la reserva del 2% de places a cobrir per discapacitats en les empreses de més de 50 treballadors.  
Article 34. Conceptes salarials  
La totalitat de les percepcions econòmiques dels treballadors, en diners o en espècie, per la prestació professional dels seus servicis laborals, ja retribuïsquen el treball efectiu o els períodes de descans computables com de treball, tindran la consideració de salari.  
1. Salari base.  
Es considerarà salari base la part de retribució del treballador fixada per unitat de temps o d'obra, en funció de la seua classificació professional.   
El salari per a les distintes categories professionals del conveni serà el que es detalla en la taula recollida en l'annex I, per a l'any 2007. Esta taula es revisarà el 31 de desembre de 2007, aplicant el IPC real nacional per al 2007 més un 1%, que donarà lloc a la taula definitiva per a l'any 2007.  
El salari base s'incrementarà en la resta d'anys de vigència del conveni de la forma següent:  
Per a l'any 2008 es revisaran les taules salarials definitives de 2007, aplicant el 200% de l'IPC nacional real de l'any 2007.   
Per a l'any 2009 es revisaran les taules salarials de 2008, aplicant el 200% de l'IPC nacional real de l'any 2008.  
Per a l'any 2010 es revisaran les taules salarials de 2009, aplicant el 200% de l'IPC nacional real de l'any 2009, i  
Per a l'any 2011 es revisaran les taules salarials de 2010, aplicant el 200% de l'IPC nacional real de l'any 2010.  
En cada un dels anys de vigència del present conveni el càlcul de la revisió salarial es realitzarà a 1r de gener de cada any sobre el IPC real de l'any immediatament anterior publicat per l'Institut d'Estadística per al conjunt nacional.  
2. Plus d'ambulància.  
Per a compensar les condicions especials del servici d'ambulàncies, basant-se en la qualificació protocol·litzada per la conselleria de Sanitat de la Generalitat Valenciana per a dotar de coneixements sanitaris al personal de les ambulàncies (conductors i acompanyants), els reciclatges de formació necessaris, la conducció urgent i la cura en en les atencions d'higiene i protecció personals amb malalts especials, s'establix un Plus d'ambulància que s'especifica en la taula de l'annex I.  
El Plus d'ambulància s'incrementarà en la resta d'anys de vigència del conveni de la forma següent:  
Per a l'any 2008 es revisaran les taules salarials definitives de 2007, aplicant el 200% de l'IPC nacional real de l'any 2007.  
Per a l'any 2009 es revisaran les taules salarials de 2008, aplicant el 200% de l'IPC nacional real de l'any 2008.  
Per a l'any 2010 es revisaran les taules salarials de 2009, aplicant el 200% de l'IPC nacional real de l'any 2009, i  
Per a l'any 2011 es revisaran les taules salarials de 2010, aplicant el 200% de l'IPC nacional real de l'any 2010.  
En cada un dels anys de vigència del present conveni el càlcul de la revisió salarial es realitzarà a 1r de gener de cada any sobre el IPC real de l'any immediatament anterior publicat per l'Institut d'Estadística per al conjunt nacional.  
3. Retribució específica del treball nocturn   
El treball considerat nocturn, d'acord amb l'article 36 del Reial Decret Legislatiu 1/1995, de 24 de març pel qual s'aprova el Text Refós de la Llei de l'Estatut dels Treballadors, tindrà a partir del dia d'entrada en vigor del present conveni col·lectiu la remuneració específica que es determina en este article.  
El treballador que preste servici entre les vint-i-dos hores i les sis hores, percebrà, per cada hora de treball en eixe horari, amb independència que este treball es realitze de forma efectiva o de presència, un increment sobre el salari base i el Plus d'ambulància que li corresponguera d'un 10 per 100. A estos efectes el càlcul es realitzarà sobre el salari base més Plus d'ambulància per catorze pagues, dividit per la jornada ordinària anual d'este conveni.  
(Salari base + Plus d'ambulància) x 14 = Preu hora  
1800  
Preu hora x 10% = Preu hora nocturna.  
4. Retribució de festivitats   
Tot el personal inclòs en este conveni col·lectiu que treballe, en les circumstàncies que es determinen, els festius que a continuació es detallen, percebran amb caràcter extraordinari en concepte de Plus de festius la quantitat de 27,83 € per a l'any 2007.  
- 24 de desembre. Percebrà el plus de festius el personal que estiga de servici en el torn de nit.  
- 25 de desembre. Percebrà el plus de festius el personal que estiga de servici en el torn de dia.  
- 31 de desembre. Percebrà el plus de festius el personal que estiga de servici en el torn de nit.  
- 1r de gener. Percebrà el plus de festius el personal que estiga de servici en el torn de dia.  
- Divendres Sant. Percebran el plus de festius tot el personal de servici tant en jornada mitjana o total.  
- Dilluns de Pasqua. Percebran el plus de festius tot el personal de servici tant en jornada mitjana o total.  
- 1r de Maig. Percebran el plus de festius tot el personal de servici tant en jornada mitjana o total.  
- 15 d'agost. Percebran el plus de festius tot el personal de servici tant en jornada mitjana o total.  
- 9 d'octubre. Percebran el plus de festius tot el personal de servici tant en jornada mitjana o total.  
Mitjançant acord amb els representants legals dels treballadors, les empreses podran modificar les dates ressenyades adaptant-les al costum del lloc.  
El Plus de festius s'incrementarà en la resta d'anys de vigència del conveni de la forma següent:  
Per a l'any 2008 es revisarà la quantia fixada per al 2007, aplicant el IPC nacional real de l'any 2007.  
Per a l'any 2009 es revisarà la quantia fixada per al 2008, aplicant el IPC nacional real de l'any 2008.  
Per a l'any 2010 es revisarà la quantia fixada per al 2009, aplicant el IPC nacional real de l'any 2009, i  
Per a l'any 2011 es revisarà la quantia fixada per al 2010, aplicant el IPC nacional real de l'any 2010.  
En cada un dels anys de vigència del present conveni el càlcul de la revisió salarial es realitzarà a 1r de gener de cada any sobre el IPC real de l'any immediatament anterior publicat per l'Institut d'Estadística per al conjunt nacional.  
Article 35. Antiguitat  
Els treballadors/es amb alta posterior a l'1 de gener de 1984, conforme al que establix l'article 25 de l'Estatut dels Treballadors, percebrà pel concepte de complement d'antiguitat:  
a) Complits els tres anys de permanència, el 3 per 100  
b) Un augment de l'1 per 100 per any de permanència, a partir del quart any.  
c) Als vint anys o més de servicis ininterromputs, el 20 per 100.  
Respecte del complement d'antiguitat per a treballadors amb alta anterior a l'1 de gener de 1984, caldrà ajustar-se als convenis i/o contractes subscrits entre les parts.   
El pagament s'efectuarà en el rebut mensual de cada mes i el dret s'obtindrà en el mes en què es complisca l'antiguitat de què es tracte.  
Article 36. Hores de presència  
Ateses les especials característiques que concorren en este sector, com a conseqüència de la permanent disponibilitat del personal de moviment per a atendre estos servicis públics, que comporta l'existència de les hores de presència establides en l'article 40 del present conveni, estes no poden tindre la consideració de temps de treball efectiu i, per tant, no són computables, segons establix expressament el RD 1561/1995, de 21 de setembre.  
Ambdues parts acorden fixar com a preu a estess hores, el que resulta d'aplicació de la fórmula següent:  
(Sou base + Antiguitat + Plus d'ambulància) x 14 = Preu h. presència  
1800 hores  
Article 37. Gratificacions extraordinàries  
Les gratificacions extraordinàries de juliol i Nadal, a tot el personal, s'aplicaran en els mateixos termes i condicions que regien per a les empreses i treballadors del sector i la seua quantia es basarà prenent en consideració el salari base del present conveni, més Plus d'ambulància i més antiguitat, calculant-les en còmput semestral.  
Estes gratificacions es pagaran en la primera quinzena de juliol i desembre, respectivament. Els treballadors que no porten treballant un any les percebran a prorrata del temps treballat, que es computarà sempre en dies naturals.  
Article 38. Gratificacions per fidelitat/vinculació a l'empresa.  
Quan el treballador que haja passat dels 60 anys romanga vinculat a l'empresa percebrà com a compensació a la pèrdua del concepte de premi que hi havia en l'anterior conveni col·lectiu nacional, una quantitat que percebrà per 14 pagues per any, consistent en:  
a) Amb 10 anys de servici en l'empresa, 6,08 € per paga.   
b) Amb 15 anys de servici en l'empresa, 19,36 € per paga.  
c) Amb 20 anys de servici en l'empresa, 22,68 € per paga.  
d) Amb 25 anys de servici en l'empresa, 26,55 € per paga.  
Als 65 anys, si per qualsevol circumstància, el treballador roman treballant en l'empresa, perdrà el dret al cobrament d'esta quantitat, ja que la esta ha sigut establida precisament per a estimular la contractació de nous treballadors, per mitjà de l'estímul de l'accés progressiu a la jubilació.  
Article 39. Conceptes no salarials  
No tindran la consideració de salari les quantitats percebudes pels treballadors en concepte d'indemnitzacions o bestretes per despeses realitzades com a conseqüència de la seua activitat laboral, així com les prestacions i indemnitzacions del sistema protector de la Seguretat Social i les indemnitzacions corresponents a trasllats, suspensions, acomiadaments, rescissions de contracte i jubilacions.  
Dietes.  
Sempre que es complisquen les condicions que marca la llei perquè este concepte estiga considerat concepte extrasalarial, el personal, dins de la realització d'un servici, tindrà dret a percebre una indemnització per les despeses que s'originen, que rebrà davall el concepte de dieta en els casos següents:  
Es consideren horaris de dinar els compresos entre les 13 h i 16 h; i sopars de 20 h a 23 h. Una vegada iniciada el menjar, el treballador ha de poder disposar d'una hora ininterrompuda. En cas contrari tindrà dret a la percepció de la dieta corresponent.   
Quan estes franges horàries coincidisquen amb l'inici o finalització del servici, no es pagaràla dieta, atés que el treballador ha de vindre amb el menjar fet, o se n'anirà a fer-lo al seu domicili.  
Tampoc es pagarà la dieta si per qualsevol circumstància el treballador pot menjar en el seu domicili, dins dels horaris abans mencionats, en cas contrari tindrà dret a la percebre-la o a la compensació econòmica de la despesa.  
El treballador percebrà la dieta de pernocta i desdejuni quan per la realització d'un servici ha de desplaçar-se fora del seu àmbit de treball i no pot pernoctar en el seu àmbit de treball o domicili. Als efectes d'este article s'entén per àmbit de treball tant el centre de treball, com la base, com el muicipi d'ambdós.  
No es pagaran begudes alcohòliques.  
En tot cas, les empreses poden substituir el pagament de la dieta pel pagament de la despesa directament. En els servicis que es presten fora del territori nacional seran despeses a justificar.  
Els valors ressenyats a continuació seran exigibles a partir del mes següent a la firma del present conveni.  
Concepte Quantia  
Dinar.. ............................................... 10,47  
Sopar.. ............................................... 10,47  
Pernocta i desdejuni............................ 14,24  
Suma dels tres conceptes................. 35,18  
Per a l'any 2008, les quanties s'incrementaran en un 200% de l'IPC real nacional de l'any 2007.  
Per a l'any 2009, les quanties s'incrementaran en un 200% de l'IPC real nacional de l'any 2008.  
Per a l'any 2010, les quanties s'incrementaran en un 200% de l'IPC real nacional de l'any 2009.  
Per a l'any 2011, les quanties s'incrementaran en un 200% de l'IPC real nacional de l'any 2010.  
CAPÍTOL IV  
De la jornada de treball, vacacions, permisos i llicències  
Secció primera  
Jornada de treball  
Article 40. Jornada laboral  
1. La jornada ordinària de treball per al personal que no siga de moviment serà de quaranta hores de treball a la setmana i de 1.800 hores/any o la legal que en cada moment hi haja. La jornada de treball per al personal de moviment serà de quaranta hores setmanals i de 1.800 hores/any de treball efectiu, que es computarà com cent seixanta hores quadrisetmanals de treball efectiu mes vuitanta hores de presència, durant la duració del present conveni col·lectiu.  
Si durant la vigència del present conveni s'establix una nova normativa legal o modificacions en el conveni general que afecten el que s'ha regulat en matèria de jornada laboral, les parts firmants, a petició de qualsevol d'elles, es reuniran a fi d'analitzar les conseqüències i repercussions que les variacions introduïdes puguen tindre en el contingut del conveni, i procediran, si és el cas, a la seua adaptació, a fi de mantindre l'equilibri del conjunt existent abans de les dites variacions  
.  
2. Per als treballadors amb disponibilitat del vehicle de l'empresa per a desplaçar-se al seu domicili al principi i final de la jornada, el còmput de la jornada diària serà des de la recollida del primer servici fins a la descàrrega d'este, sempre que este servici no s'inicie o finalitze a més de 30 minuts del domicili del treballador.  
3. Descripció de la jornada de treball del personal de moviment (temps de treball efectiu i temps de presència). Rebrà la consideració de temps de treball efectiu aquell en què el treballador es trobe en disposició de l'empresari i en l'exercici de la seua activitat, realitzant les funcions pròpies de la conducció del vehicle o altres treballs durant el temps de circulació d'estos, inclosos els treballs per a la conservació, neteja i reparació del vehicle quan siguen realitzats pel treballador durant el seu servici, i qualsevol altre treball auxiliar que s'efectue en relació amb el vehicle, els seus passatgers o la seua càrrega.   
Tindrà la consideració de temps de presència aquell en què el treballador es trobe en disposició de l'empresari sense prestar treball efectiu, per raons d'espera, expectatives, servicis de guàrdia, viatges sense servici, avaries, menjars en ruta o altres semblants.   
Les anteriors disposicions en matèria de temps de treball efectiu i de presència resultaran d'aplicació als conductors, ajudants i un altre personal auxiliar de viatge en el vehicle que realitze treballs en relació amb este, els malalts traslladats o la seua càrrega, en servicis tant urbans com interurbans.   
La jornada màxima diària no haurà de superar les nou hores de treball efectiu, ni menys de sis hores, a efectes de pagament d'hores extraordinàries, exceptuant-se els servicis de llarg recorregut que no poden interrompre's; de manera que en estos el treballador descansarà la jornada laboral immediata, les hores sobrepassades.  
En tot cas, les hores extraordinàries podran ser compensades per l'empresa amb temps de descans equivalent sempre que el treballador estiga d'acord.  
El descans mínim entre jornada i jornada s'haurà d'ajustar en cada moment al que disposa la legislació vigent o al que s'ha pactat en els convenis d'àmbit inferior.  
Les empreses estan facultades per a organitzar el treball d'acord amb les necessitats del servici, i poden establir els torns corresponents entre el personal per a assegurar l'atenció preventiva i real, des de les zero a les vint-i-quatre hores, durant tres-cents seixanta-cinc dies a l'any.  
Estos torns seran rotatius o fixos.  
3. Còmput de la jornada. A tots els efectes, i a l'empara de l'article 34 de l'Estatut dels Treballadors, les empreses podran establir la distribució irregular de la jornada en còmput anual.   
La jornada ordinària fixada en este conveni pot ser complida tant en hores efectives com en hores de presència, les hores que sobrepassen les 160 hores en compute quadrisetmanal, a elecció de l'empresa, seran compensades amb hores de descans o bé pagades mensualment en concepte d'hora de presència.   
4. Guàrdies de 24 hores. S'entendrà com treball per torn de guàrdia de 24 hores tota forma d'organització del treball per la qual els treballadors realitzen un servici continuat de 24 hores en què s'alternen períodes de treball amb descans adequat garantint-se que en un període de 7 dies no es donen més de 48 hores de treball en un període de referència de 12 mesos; o el que és el mateix, que a cada guàrdia de 24 hores li seguixen 48 hores de descans, d'acord amb el que establix la Directiva 2003/88/CE del Parlament Europeu i del Consell.   
Esta forma de prestació de treball només pot donar-se en els servicis que per la seua intensitat de treball permeten el descans adequat del treballador al llarg de la guàrdia.   
Als efectes d'este apartat s'entendrà:   
1) Temps de treball, tot període durant el qual el treballador romanga en el treball, a disposició de l'empresari i en exercici de la seua activitat o de les seues funcions.   
2) Es considerarà temps de presència aquell en què el treballador es trobe en disposició de l'empresari sense prestar treball efectiu, per raons d'espera, expectatives, servicis de guàrdia, viatges sense servici, avaries, àgapes en ruta o altres de paregudes.   
3) Descans adequat: períodes regulars de descans dels treballadors, la duració del qual s'expressa en unitats de temps, prou llargs i continus per evitar que, a causa del cansament o a ritmes de treball irregulars, aquells es produïsquen lesions a si mateixos, als seus companys o a tercers, i que perjudiquen la seua salut, a curt o a llarg termini.   
5. Adaptació de la jornada per a conciliar la vida familiar i laboral.  
En aplicació del que disposa l'article 34.8 de l'Estatut dels treballadors, els treballadors/es tenen dret a adaptar la duració i distribució de la jornada de treball per a fer efectiu el seu dret a la conciliació de la vida familiar i laboral en els termes que s'establisquen en el present article o en l'acord a què arriben individualment amb l'empresari, que, en tot cas, ha de respectar el que preveu este conveni col·lectiu.  
L'exercici d'este dret individual podrà realitzar-se dins de les delimitacions següents:  
a) Podrà exercitar-se en aquells departaments, centres de treball o servicis on siga possible un horari flexible d'entrada i eixida.  
b) Per a la seua concreció serà necessari la prèvia petició del treballador i l'existència d'un acord exprés amb l'empresa.  
c) En tot cas, no podrà afectar l'organització general dels torns de treball de les empreses, ni significarà un canvi de departament, ni de servici.  
d) De la mateixa forma només es podrà exercitar si hi ha vacants que possibiliten l'exercici del dret sense afectar altres treballadors.  
Article 41. Assignació de servicis. Quadre d'horaris i calendari laboral  
Per òbvies raons de seguretat, els conductors que hagen complit servicis diürns, quedaran exclosos de realitzar a continuació servicis nocturns, i al revés, els conductors que hagen efectuat servicis nocturns no podran dur a terme, a continuació, servicis diürns, excepció feta dels treballadors que es troben en servici de guàrdia de 24 hores.  
L'empresa, en tot moment, respectarà el descans previst en el present conveni, quadre d'horaris i calendari laboral.  
Els quadres d'horaris fixos d'organització dels servicis es comunicaran al personal amb cinc dies d'antelació de la seua vigència en els de caràcter mensual, tres dies en els quinzenals i dos dies en els setmanals.  
El calendari laboral a què es referix l'apartat quart de l'article 34 de l'Estatut dels Treballadors comprendrà l'horari de treball i la distribució anual dels dies de treball, festius, descansos setmanals, vacances i tots els dies inhàbils de l'any. Estos calendaris seran negociats amb els representants dels treballadors/es de cada empresa.  
Estos calendaris seran exposats en el tauler d'anuncis i en llocs visibles de fàcil accés al centre de treball.  
Article 42. Descans setmanal  
Les empreses podran programar els descansos dels treballadors/es segons els torns abans mencionats; es facilitarà en una setmana dos dies de descans consecutius, no necessàriament un diumenge o festiu, computats com a mitjana de 12 mesos. Es procurarà que tals diumenges o festius siguen rotatius per a tot el personal.  
Estos descansos que corresponen per torn i que hagen de treballar-se per suplència de malaltia, absències justificades d'un altre treballador/a, o causes excepcionals, es retribuiran amb el salari corresponent al dia, incrementat en un 50 per 100, o amb un altre dia de descans suplent, a gaudir en el termini màxim de 30 dies, sense que això supose que el descans establit en el paràgraf anterior haja d'acumular-se per a ser gaudit en un període que excedisca dels catorze dies previstos en l'Estatut dels Treballadors.  
Les empreses procuraran que la substitució per les causes ressenyades en el paràgraf anterior es realitzen de forma rotativa entre tot el personal de plantilla adscrit al mateix tipus de servici.  
Article 43. Dispositiu de localització  
Les empreses podran oferir als treballadors que estimen oportú, la possibilitat de romandre a disposició de l'empresa per mitjà d'un dispositiu de localització en les condicions que es detallen a continuació:  
1. Només serà aplicable als treballadors que, per raons del servici, hagen de romandre disponibles i localitzats des de les zero a les vint-i-quatre hores, mitjançant el mitjà tècnic de localització corresponent, que serà facilitat per l'empresa, per a acudir a aquells servicis no programats que sorgisquen.  
2. L'acceptació d'esta oferta pel treballador en plantilla, haurà de ser voluntària, sense que la seua negativa li puga ocasionar cap canvi en les seues condicions de treball, ni mobilitat de cap tipus. Si el treballador que accepte el dispositiu de localització, vol posteriorment renunciar a este sistema de treball, haurà de comunicar-ho a l'empresa per escrit amb un mes d'antelació, i tornar a les seues anteriors condicions de treball.  
3. No obstant el que disposa l'apartat 2, podrà realitzar-se contractació específica per a la realització d'este dispositiu de localització, entenent-se que este dispositiu de localització s'utilitzarà per a acudir a aquells servicis no programats que sorgisquen.  
4. El límit màxim que un treballador podrà estar en esta situació serà de cinc dies seguits, garantint-se dos dies de descans consecutius només finalitzar el servici, sense que puguen ser canviats o compensats.  
5. El dispositiu de localització no podrà estar activat a efectes de còmput de treball efectiu, en relació amb cada treballador, més de sis hores de mitjana diària, calculades en el període dels cinc dies. Durant el dispositiu de localització i a efectes de treball efectiu, este es comptabilitzarà des del moment que es cride el treballador per a prestar un servici fins al moment en què el treballador torne a la seua base.  
6. La prestació per part d'un treballador del dispositiu de localització, durant cinc dies consecutius, implica la finalització, per part d'este, de la seua jornada laboral setmanal.  
7. Com a compensació a la disponibilitat des de les 00.00 a les 24.00 hores, el treballador que accepte este sistema de treball, a més del sou corresponent (Salari base, Plus d'ambulància i antiguitat) se li pagarà, en concepte de dispositiu de localització, 29,23 € al dia. Este complement salarial no consolidable, retribuïx l'acceptació expressa per part del treballador del dispositiu de localització.  
8. L'empresa facilitarà un comunicat, a fi que el treballador registre l'activitat exercida durant el dispositiu, en el qual expressament figuren les activacions realitzades setmanalment, així com la data i el temps d'activació i retorn a la base, en cada un dels servicis. De cada un d'estos comunicats, el treballador guardarà una còpia degudament segellada per l'empresa.  
Secció segona  
Vacances  
Article 44. Vacances  
Els treballadors de les empreses afectades pel present conveni tindran dret al gaudi d'un període anual de trenta-tres dies naturals de vacances retribuïdes, d'acord amb el salari base més Plus d'ambulància, més l'antiguitat corresponent, dels quals tres dies corresponen a la reducció de jornada laboral anual pactada en el present conveni, els quals es podran gaudir bé directament acumulats a qualsevol dels períodes de vacances que gaudixen els treballadors, o bé es podran compensar amb més temps de descans repartit en el còmput anual dels distints torns de treball de les empreses, d'acord amb el que pacten en l'àmbit de les respectives empreses entre la representació legal dels treballadors i la pròpia empresa.  
A efectes del gaudi del període de vacances, l'empresa negociarà amb la representació legal dels treballadors els torns corresponents, i podrà partir les vacances en dos períodes, a fi que més treballadors gaudisquen la quinzena estival.  
Estos torns es faran segons el calendari anual, segons les prestacions del servici, i rotatiu segons el criteri que convinga a ambdues parts, començant la rotació pels mes antics.  
No es podrà fer coincidir l'inici de les vacances amb els dies de descans setmanal.   
Secció tercera  
Permisos i llicències  
Article 45. Permisos retribuïts  
El treballador, amb avís i justificació previs, podrà absentar-se del treball, amb dret a remuneració, per algun dels motius següents i pel temps següent:  
a) Setze dies naturals en cas de matrimoni i parelles de fet inscrites en el registre públic.  
b) Un dia per matrimoni de pares, germans i fills. En el cas que el matrimoni se celebrara fora del domicili del treballador i s'hagen de realitzar desplaçaments superiors a 300 quilòmetres, s'incrementarà un dia per a l'anada i un altre per a la tornada.   
c) Dos dies hàbils per naixement de fills, malaltia greu, hospitalització domiciliària o defunció de parents, fins al segon grau de consanguinitat o afinitat, quan s'hagen de realitzar desplaçaments superiors a 300 quilòmetres, s'incrementarà un dia per a l'anada i un altre per a la tornada.   
d) Un dia per trasllat de domicili habitual.  
e) El temps necessari per a concórrer als cursos de formació i promoció que l'empresa establisca.  
f) Compliment de deures públics, pel temps indispensable, amb justificació prèvia.  
g) Un dia als conductors per a la renovació del permís de conduir.  
h) Dos dies anuals de lliure disposició per al treballador.  
e) Pel temps indispensable per a la realització d'exàmens prenatals, i tècniques de preparació al part que s'hagen de realitzar-se dins de la jornada de treball.  
Les treballadores per lactància d'un fill menor de nou mesos tindran dret a una hora d'absència del treball que podran dividir en dues fraccions. La duració del permís s'incrementarà proporcionalment en els casos de parts múltiples.  
La dona per la seua voluntat podrà substituir este dret per l'acumulació del permís, gaudint de 15 dies laborables de permís immediatament posteriors a la baixa per maternitat.  
Article 46. Llicències  
Les empreses que tinguen al seu servici treballadors que realitzen estudis oficials degudament homologats, estaran obligades a atorgar fins a cinc dies de llicència sense retribució, necessària perquè puguen preparar exàmens convocats pel centre de què es tracte, amb justificació prèvia dels interessats de tindre formalitzada la matrícula.  
Esta llicència no retribuïda és aplicable a l'obtenció per part del treballador del permís de conduir.  
Capítol V  
De la suspensió i extinció de la relació laboral  
Secció primera  
Suspensió de la relació laboral  
Article 47. Excedències  
Les excedències podran tindre el caràcter de voluntàries o forçoses. Únicament l'excedència forçosa, comportarà reserva del lloc de treball i computarà la seua duració a efectes d'antiguitat.  
Totes les excedències hauran de ser sol·licitades per escrit i, llevat que legalment es dispose el contrari, les voluntàries únicament podran ser utilitzades pels treballadors amb contracte indefinit i que acrediten com a mínim un any d'antiguitat en l'empresa.  
A) L'excedència forçosa, amb comunicació fefaent prèvia a l'empresa, es concedirà en els supòsits següents:  
a) Per designació o elecció a càrrec públic que impossibilite l'assistència al treball.  
b) Per malaltia, una vegada transcorregut el termini d'incapacitat temporal i per tot el temps que el treballador romanga pendent de qualificació per l'EVI.  
c) Per la pèrdua de vigència del permís de conduir, per haver esgotat el crèdit de punts del mateix, fins que esta es recupere.  
d) Per l'exercici de funcions sindicals d'àmbit provincial o superior.  
e) Per naixement o adopció d'un fill, tot això de conformitat amb la legislació vigent.  
f) A un període no superior a tres anys, per a atendre cada fill, tant quan ho siga per naturalesa com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial.  
g) A un període de fins a dos anys per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda.  
El període d'excedència, en els dos últims supòsits, serà computable a efectes d'antiguitat i el treballador o treballadora tindrà dret durant este a l'assistència a cursos de formació professional, a la participació en els quals haurà de ser convocat per l'empresari, especialment amb ocasió de la seua reincorporació.  
Durant el primer any tindrà dret a la reserva del lloc de treball.  
No obstant això, quan el treballador forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de 15 mesos quan es tracte d'una família nombrosa de categoria general, i fins a un màxim de 18 mesos si es tracta de categoria especial.  
Una vegada transcorregut este termini, la reserva quedarà referida a un lloc de treball del mateix grup professional o categoria equivalent.  
L'excedència per atenció de familiars constituïx un dret individual dels treballadors, homes i dones. No obstant això, si dos o més treballadors de la mateixa empresa generaren este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un nou subjecte causant genere dret a un nou període d'excedència, l'inici d'esta donarà fi a la que, si és el cas, es gaudia.   
El treballador en excedència forçosa haurà de reincorporar-se a l'empresa en el termini màxim de trenta dies naturals següents al cessament de la funció o desaparició de la causa o motiu originari d'eixe període de suspensió contractual. Si no la realitza en este termini, s'entendrà decaiguda la reserva de lloc de treball i el treballador passarà a tindre la mateixa condició que l'excedent de caràcter voluntari, llevat que acredite el dret al naixement d'un nou període d'excedència forçosa.  
B) L'excedència voluntària se sol·licitarà igualment per escrit i amb la màxima antelació possible a l'empresa, i podran fer-ho aquells treballadors amb vinculació a l'empresa de més d'un any.  
L'excedència voluntària podrà concedir-se per les empreses per un període mínim de quatre mesos ininterromputs i un màxim de cinc anys. S'iniciarà sempre el primer dia del mes que corresponga i s'entendrà finalitzada l'últim dia de l'últim mes natural del termini sol·licitat.  
El treballador amb excedència voluntària conserva el dret preferent a reingressar en l'establiment en les vacants d'igual o semblant categoria professional a la per ell exercida en el moment de la seua sol·licitud, sempre que manifeste per escrit, a l'empresa, de forma indubtable, la seua intenció de reingrés amb una anticipació mínima de trenta dies naturals al de finalització efectiva de l'excedència, excepte pacte individual més beneficiós acordat entre l'empresa i el treballador.  
Secció segona  
Extinció del contracte de treball  
Article 48. Extinció del contracte de treball  
Les causes, les formes, els procediments i els efectes tant de les suspensions com de les extincions col·lectives de contractes de treball són les establides en la legislació vigent, o per acord entre treballadors d'un establiment o empresa i la seua Direcció.  
Quant a l'extinció individual del contracte de treball per voluntat del treballador, s'establix que qui desitge cessar voluntàriament en el servici a l'empresa estarà obligat a comunicar-li-ho per escrit i complint els següents terminis mínims de preavís:  
Personal Superior, Tècnic i Administratiu: un mes natural.  
Resta de personal: quinze dies.  
L'incompliment per part del treballador de la dita obligació de preavisar amb la suficient antelació donarà dret que se li detraga de la liquidació final l'import del salari real d'un dia per cada dia de retard en el preavís, més el seu equivalent en parts proporcionals.  
Si el treballador emplena el preavís estipulat i l'empresa no li fa entrega o paga la pertinent liquidació final per tot l'últim dia de treball i això no és degut al rebuig injustificat d'esta per part del treballador, este tindrà dret que se li aplique a l'import de la liquidació final, a partir d'eixe dia, l'interés per demora que legalment estiga establit.  
En correspondència a l'obligació adquirida per les empreses quant a formació del personal, en l'article 55 del present conveni col·lectiu, si el treballador que haja rebut la formació bàsica necessària per al lloc de treball, rescindix el seu contracte de treball per causes voluntàries, abans del transcurs de tres mesos des de la data d'este, estarà obligat a indemnitzar l'empresa en la quantia de 300 € (tres-cents euros) en concepte de danys i perjuís, que podrà ser descomptada de la liquidació final de meritacions.  
En cas d'extinció del contracte de treball per expiració del termini contret, l'empresa s'obligarà, en contractes de modalitat temporal la duració dels quals supere els dotze mesos consecutius, a preavisar el treballador de la dita decisió, almenys, amb quinze dies naturals d'antelació. Si no es complix este preavís o es fa de forma parcial, amb la liquidació final se li pagarà al treballador l'import d'un dia de salari per cada dia de termini incomplit, amb el màxim de quinze dies de salari.  
Tindran dret a la reserva del lloc de treball els contractes de treball suspesos per les causes següents:  
Maternitat: la suspensió tindrà una duració de setze setmanes, que es gaudiran de forma ininterrompuda, ampliables en el supòsit de part múltiple en dues setmanes més per cada fill a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. Sense perjuí de les sis setmanes immediatament posteriors al part de descans obligatori per a la mare, esta podrà optar perquè el pare gaudisca d'una part determinada i ininterrompuda del període de descans posterior al part bé de forma simultània o successiva amb la mare, llevat que en el moment de la seua efectivitat la incorporació al treball de la mare supose un risc per a la seua salut. En cas de defunció de la mare, el pare podrà fer ús de la totalitat o, si és el cas, de la part que reste del període de suspensió.  
Adopció o acolliment de menors de sis anys, o de majors d'esta edat quan es tracte de menors discapacitats o minusvàlids, o que per les seues circumstàncies i experiències personals o que per provindre de l'estranger tinguen especials dificultats d'inserció social i familiar degudament acreditades per servicis socials competents: la suspensió tindrà una duració de setze setmanes ininterrompudes, ampliable en el supòsit d'adopció o acolliment múltiple en dues setmanes més per cada fill a partir del segon, comptades a elecció del treballador, bé a partir de la decisió administrativa o judicial d'acolliment, bé a partir de la resolució judicial per la qual es constituïx l'adopció. En els supòsits d'adopció internacional, el període de suspensió podrà iniciar-se fins a quatre setmanes abans de la resolució per la qual es constituïx l'adopció. En el cas que la mare i el pare treballen, el període de suspensió es distribuirà a opció dels interessats, que podran gaudir-lo de forma simultània o successiva, sempre amb períodes interromputs i amb els límits assenyalats.  
Tant en els supòsits de part com d'adopció o acolliment, la suspensió podrà gaudir-se en règim de jornada completa o a temps parcial, amb l'acord previ entre els empresaris i els treballadors afectats, en els termes que reglamentàriament es determinen.  
Quant a la suspensió del contracte de treball per gaudi del permís de paternitat caldrà ajustar-se al que disposa l'article 48 bis de l'Estatut dels Treballadors.  
Article 49. Jubilació anticipada a temps parcial i jubilació obligatòria  
Amb el propòsit de fomentar la col·locació de treballadors en desocupació, s'establixen les següents mesures d'estímul a la contractació per mitjà del rejoveniment de les plantilles:  
1. S'establix la jubilació obligatòria als 65 anys sempre que el treballador complisca amb els requisits per a causar dret a pensió.  
2. Quan es complisquen els requisits legals per a això, les empreses atendran i acceptaran la petició de tots aquells treballadors que manifesten per escrit la seua voluntat d'accedir a la jubilació anticipada. En el cas que la jubilació sol·licitada siga la parcial, les empreses també estaran obligades a la seua concessió i serà necessari que entre empresa i treballador s'arribe a un acord escrit previ pel que fa a la forma en què treballarà el percentatge de jornada que es manté d'alta en l'empresa.  
Prevenint possibles modificacions legals, en matèria de jubilació parcial, les parts acorden el manteniment de les condicions existents, en el moment de la firma del present conveni col·lectiu, és a dir el RD 144/99, Llei 12/2001 de 9 de Juliol i RD 1131/2002 de 31 d'octubre, durant la vigència del present conveni.  
Els treballadors d'edat inferior a 65 anys interessats en la jubilació parcial hauran de concertar de comú acord amb l'empresa el pertinent contracte de relleu, de conformitat amb el que preveu l'article 12.6 de l'Estatut dels Treballadors, en la redacció donada pel Reial Decret llei 15/1998.  
Igualment, de conformitat amb el Reial Decret 1194/85 de 17 de juliol, aquells treballadors amb 64 anys complits que desitgen acollir-se a la jubilació amb el cent per cent dels drets, de mutu acord amb l'empresa, seran substituïts per un altre treballador perceptor de prestació per desocupació o jove demandant de primera ocupació, per mitjà de contracte de la mateixa naturalesa al que s'extingisca amb la jubilació, o si és el cas per mitjà de l'ampliació del contracte del substitut parcial.  
CAPÍTOL VI  
Règim disciplinari  
Article 50. Classes de faltes  
Les faltes comeses pels treballadors al servici de les empreses del sector es classificaran d'acord amb la seua importància i, si és el cas, la seua reincidència, en lleus, greus i molt greus, de conformitat amb el que es disposa en els articles següents.   
Article 51. Faltes lleus  
Es consideraran faltes lleus les següents:   
1. Fins a dos faltes de puntualitat en un mes sense motiu justificat.  
2. La no comunicació, amb quaranta-vuit hores com a mínim d'antelació, de qualsevol falta d'assistència al treball per causes justificades, excepte que s'acredite la impossibilitat de fer-ho.  
3. L'abandó del centre o del lloc de treball, fins i tot per breu temps, sempre que este abandó no siga perjudicial per al desplegament de l'activitat productiva de l'empresa o causa de danys o accidents als seus companys de treball, que podrà ser considerat com greu o molt greu, sempre que no supose a l'empresa reclamacions o sancions de tercers per incorrecte compliment dels servicis encarregats o contractats, o causa de danys o accidents als seus companys de treball, que podrà ser considerada com a falta greu o molt greu. En cap cas es considerarà falta si hi ha causa o motiu justificat.  
4. La negligència o descuit en el compliment del treball.  
5. La falta d'atenció i diligència degudes provades, en l'exercici del treball encomanat, sempre que no cause perjuí de consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels servicis, l'incorrecte o incomplet ompliment de les dades i documents dels servicis que el treballador tinga obligació d'omplir, i llevat que puga ser considerada com greu o molt greu.  
6. No comunicar a l'empresa qualsevol variació de la seua situació que tinga incidència en l'àmbit laboral, com el canvi de la seua residència habitual.  
7. La falta d'higiene o neteja personal, sempre que no derive risc per a la integritat física o la salut dels treballadors, ni supose a l'empresa reclamacions o sancions de tercers per incorrecte compliment dels servicis encarregats o contractats.  
8. L'ús incorrecte de l'uniforme, de la roba o equipaments rebuts de l'empresa o de qualsevol altre, sempre que l'empresa obligue el treballador a utilitzar-les en l'exercici de les seues tasques, sempre que no supose a l'empresa reclamacions o sancions de tercers per incorrecte compliment dels servicis encarregats o contractats.  
9. Les faltes de respecte, d'escassa consideració, tant als seus companys com a terceres persones i en especial als malalts transportats o els seus familiars o acompanyants, sempre que això es produïsca amb motiu o ocasió del treball.  
10. Les que suposen incompliment de la normativa en matèria de prevenció de riscos i salut laboral, sempre que no tinguen transcendència greu per a la integritat física o la salut pròpia o d'altres persones o treballadors, o produïsca danys greus a l'empresa.  
11. Qualsevol altres incompliments culpables de la normativa laboral o de les obligacions lícites assumides en contracte de treball i/o contingudes en este conveni, així com aquells altres incompliments que suposen sanció o penalització per a l'empresa en virtut de les obligacions de prestació de servicis contractuals amb tercers.  
12. Qualsevol altre tipus d'infraccions que afecten obligacions de caràcter formal o documental exigides per la normativa de prevenció de riscos laborals i que no estiguen tipificades com greus o molt greus.  
Article 52. Faltes greus  
Es consideren faltes greus les següents:  
1. Més de tres faltes de puntualitat en un mes, o fins a tres quan el retard siga superior a quinze minuts en cada una d'elles i sense causa justificada.  
2. Faltar un o dos dies al treball durant un mes, sense causa que ho justifique.  
3. La falta d'atenció i diligència degudes en l'exercici del treball encomanat, sempre que cause perjuí d'una certa consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels servicis, la falta d'ompliment de les dades i documents dels servicis que el treballador tinga obligació d'omplir, i llevat que puga ser considerada com molt greu, sempre que supose a l'empresa reclamacions econòmiques o sancions de tercers per incorrecte compliment dels servicis encarregats o contractats, per valor econòmic que no supere els 3.000,00 €.  
4. L'incompliment de les normes, ordres o instruccions dels superiors, en relació amb les obligacions concretes del lloc de treball, i les negligències de què es deriven o puguen derivar-se perjuís greus o incompliment o la negativa a realitzar un servici sense causa que ho justifique.  
5. La desobediència als superiors en qualsevol matèria de treball, sempre que l'ordre no implique condició vexatòria o atemptat contra la llibertat sexual per al treballador, o comporte risc per a la vida o la salut, tant d'ell mateix com d'altres companys.  
6. Les faltes de respecte o desconsideració tant als seus companys com a terceres persones i especialment als malalts transportats o els seus familiars o acompanyants, sempre que això es produïsca amb motiu o ocasió del treball, en especial quan com a conseqüència d'això comporte sanció o penalització per a l'empresa.  
7. Qualsevol alteració o falsificació de dades personals o laborals relatius al propi treballador, als seus companys o sobre els servicis realitzats.  
8. La falta d'higiene o neteja personal quan comporte reclamació o queixes de tercers, malalts o els seus familiars o acompanyants, o comporte a l'empresa sancions o penalitzacions de tercers contractants dels servicis.  
9. Realitzar, sense el permís oportú, treballs particulars en el centre de treball, així com utilitzar per a usos propis instal·lacions o béns de l'empresa, tant dins, com fora dels locals de treball, excepte que es compte amb l'autorització oportuna.  
10. La disminució voluntària i ocasional del rendiment en el treball, que es puga provar fefaentment.  
11. La simulació de malaltia o accident, laboral o no.  
12. L'encobriment per acció, que no per omissió, de faltes d'altres treballadors.  
13. Proporcionar dades o documents reservats de l'empresa excepte els propis per a l'exercici de l'activitat sindical a través de les vies legals establides, a persones alienes o no autoritzades per a rebre-les.  
14. Proporcionar a persones no autoritzades a rebre-les, dades relatives als malalts que hagen tingut vinculació amb l'empresa per motius de la seua activitat.  
15. No advertir amb la diligència deguda, als seus superiors o a l'empresari de qualsevol anomalia, avaria, accident o fets inusuals que observe en les instal·lacions, maquinària, locals o del personal, deixant constància al final de la jornada a través del comunicat de treball diari que haurà de facilitar l'empresa.  
16. Introduir o facilitar l'accés al centre de treball a persones no autoritzades, a excepció de les labors específiques sindicals, degudament comunicades.  
17. La negligència greu en la conservació o en la neteja de materials i màquines que el treballador tinga a càrrec seu, dins de les competències pròpies de la seua categoria professional.  
18. El mal ús verificat dels locals, vehicles i/o el seu equipament, material i màquines que el treballador tinga a càrrec seu.  
19. L'embriaguesa provada durant el treball, així com trobar-se afectat, també ocasionalment i provadament durant el treball, per substàncies qualificades com drogues i/o estupefaents.  
20. Fumar en els llocs expressament prohibits per la normativa legal.  
21. La comissió per part dels conductors d'infraccions de les normes de circulació, imputables a ells, quan l'incompliment de les disposicions assenyalades en estes, posen en perill la seguretat de les persones que vagen a bord dels vehicles.  
22. No utilitzar correctament els mitjans i equips de protecció facilitats al treballador per l'empresari, d'acord amb les instruccions rebudes d'este, sempre que açò siga provat per l'empresari.  
23. La falta de compliment de les normes en matèria de prevenció de riscos i salut laboral o l'incompliment de les instruccions empresarials en les mateixes matèries, quan suposen risc greu per al treballador, els seus companys o tercers, així com negar-se a l'ús dels mitjans de seguretat facilitats per l'empresa.  
24. No usar adequadament, d'acord amb la seua naturalesa i els riscos previsibles, les màquines, aparells, ferramentes, substàncies perilloses, equips de transport i, en general, qualssevol altres mitjans amb què desenvolupen la seua activitat.  
25. Negar-se a sotmetre's als reconeixements mèdics corresponents, en la seua jornada laboral.  
26. Posar fora de funcionament i/o utilitzar incorrectament els dispositius de seguretat existents o que s'instal·len en els mitjans relacionats amb la seua activitat o als llocs de treball en què esta tinga lloc.  
27. La falta immediata d'informació al seu superior jeràrquic directe, i als treballadors designats per a realitzar activitats de protecció i de prevenció o, si és el cas, al Servici de Prevenció, sobre qualsevol situació que, al seu parer, comporte, per motius raonables, un risc per a la seguretat i la salut pròpia, d'altres persones o treballadors, o puga causar un dany greu a l'empresa.  
28. La reincidència en qualsevol falta lleu dins del mateix trimestre, quan haja tingut amonestació o sanció, tant escrites com no, de l'empresa.  
Article 53. Faltes molt greus  
Es consideraran faltes molt greus les següents:  
1. Més de dotze faltes de puntualitat no justificades comeses en el període de tres mesos o de vint-i-quatre en sis mesos.  
2. Faltar al treball més de dos dies consecutius o quatre alterns en el període d'un mes sense causa o motiu que ho justifique.  
3. L'exercici d'altres activitats professionals, públiques o privades durant la jornada de treball.  
4. El frau, la deslleialtat o l'abús de confiança en el treball, servicis, gestió o activitat encomanats, i el furt o robatori realitzat dins de les dependències de l'empresa, als vehicles o en altres elements o llocs en què haja d'actuar en funció de la seua activitat.  
5. Els actes dolosos o imprudents en l'exercici del treball encomanat o contractat, o quan la forma de realitzar-ho implique dany o risc d'accident o perill greu d'avaria per a les instal·lacions o maquinària de l'empresa.  
6. Posar o donar com fora de servici un vehicle sense motius, en especial quan això supose sanció o penalització per a l'empresa en virtut de les obligacions de prestació de servicis contractuals amb tercers.  
7. Quan en els contractes que firma l'empresa amb els seus clients estos recullen una clàusula que vincule el pagament de la gestió amb la qualitat del servici oferit (puntualitat, tracte al pacient, etc.-) i a resultes d'una mala praxi la factura es veja reduïda, per falta degudament acreditada imputable a un o diversos treballadors.  
8. L'embriaguesa habitual o toxicomania habitual provada si repercutix negativament en el treball.  
9. La simulació de la presència d'un altre en el treball, firmant o fitxant per ell o anàlogues situacions. S'entendrà sempre que hi ha falta quan un treballador de baixa per malaltia o accident, realitze treballs de qualsevol classe per compte propi o aliena i l'al·legació de les causes falses per a les llicències o permisos.  
10. La superació de la taxa d'alcohol fixada reglamentàriament i provada en cada moment durant el treball per al personal de conducció, així com la conducció provada davall els efectes de drogues, substàncies al·lucinògenes o estupefaents.  
11. Els provats maltractaments o faltes de respecte i consideració als superiors, companys o subordinats, malalts transportats o els seus familiars, així com qualsevol altre personal relacionat amb la prestació dels servicis.  
12. L'abús d'autoritat.  
13. La disminució continuada i voluntària provada en el treball sempre que haja sigut objecte de sanció anterior.  
14. La desobediència continuada o persistent degudament demostrada.  
15. L'assetjament sexual, entenent per tal, la conducta de naturalesa sexual, verbal o física, desenvolupada en l'àmbit laboral i que atempte greument a la dignitat del treballador o treballadora objecte de la mateixa.  
16. La falta d'atenció i diligència degudes en l'exercici del treball encomanat, sempre que cause perjuí de consideració a l'empresa o als seus companys de treball, als malalts transportats, els seus acompanyants o altres persones que vinculades amb la prestació dels servicis, i en especial sempre que supose a l'empresa reclamacions econòmiques o sancions de tercers per incorrecte compliment dels servicis encarregats o contractats, per valor econòmic superior els 3.000,00 €.  
17. L'abandó del lloc de treball sense justificació, tant en llocs de direcció o responsabilitat, com en els casos de prestació de servicis de transport urgent, o quan això ocasione evident perjuí per a l'empresa o malalts traslladats o a traslladar, o puga arribar a ser causa d'accident per al treballador, els seus companys o tercers.  
18. La utilització indeguda d'informació de què es tinga coneixement per raó del seu treball, en especial de dades referents a malalts que hagen tingut vinculació amb l'empresa per motiu de la seua activitat.  
19. L'apropiació de l'import dels servicis prestats, siga quin siga la seua quantia, així com qualsevol ocultació, sostracció o manipulació, de diners, materials, equipaments o vehicles.  
20. La reiterada comissió, per part dels conductors, d'infraccions de les normes de circulació, imputables a ells, quan l'incompliment de les disposicions assenyalades en estes, posen en perill la seguretat de l'empresa, el seu personal o els malalts transportats.  
21. La imprudència o negligència inexcusables, així com l'incompliment de les normes sobre prevenció de riscos i salut laboral quan produïsquen perill o siguen causants d'accident laboral greu, perjuís greus als seus companys o a tercers, o danys greus a l'empresa.  
22. La reincidència en dues faltes greus de la mateixa naturalesa o més de dos greus, encara que siguen de distinta naturalesa, dins del mateix semestre, sempre que haja sigut objecte de sanció que haja cobrat fermesa.  
23. Qualsevol altre tipus d'infraccions molt greus que afecten obligacions de caràcter formal o documental exigides per la normativa de prevenció de riscos laborals.  
Article 54. Sancions. Aplicació  
1. Les sancions que les empreses poden aplicar segons la gravetat i circumstàncies de les faltes comeses seran les següents:  
A) Faltes lleus:  
a) Amonestació per escrit.  
B) Faltes greus:  
a) Suspensió d'ocupació i sou d'un a deu dies.  
C) Faltes molt greus:  
a) Suspensió d'ocupació i sou d'onze a quaranta-cinc dies.  
b) Acomiadament.  
2. Per a l'aplicació i graduació de les sancions que antecedixen en el punt 1, es tindrà en compte:  
a) El major o menor grau de responsabilitat de qui comet la falta.  
b) La repercussió del fet en els altres treballadors, a l'empresa, a tercers, especialment malalts i els seus familiars, així com, la repercussió social del mateix.  
c) La categoria professional del treballador.  
3. Correspondrà a l'empresari la determinació de la sanció que pot aplicar entre les previstes. Les sancions per faltes lleus seran acordades per la Direcció de l'empresa. Les sancions per faltes greus o molt greus haurà d'imposar-les també l'empresa amb instrucció prèvia de l'expedient sancionador corresponent al treballador.  
4. Prèviament a la imposició de sancions per faltes greus o molt greus als treballadors, tindran dret a ser escoltats l'interessat i la representació dels treballadors o sindical, en el termini de deu dies, comptats des de la comunicació dels fets que s'imputen. Este termini suspendrà el termini de prescripció de la falta corresponent. En el cas de tractar-se d'un treballador que tinga la condició de delegat sindical o membre del Comité d'empresa, a banda de l'interessat, hauran de ser escoltats la resta de membres de la representació a què este pertanga, si n'hi ha.  
5. De les sancions per faltes greus i molt greus s'informarà als representants dels treballadors, si n'hi ha.  
6. En el cas de tractar-se de faltes tipificades com greus o molt greus, l'empresa podrà acordar la suspensió d'ocupació i sou com a mesura prèvia i preventiva pel temps que dure l'expedient, sense perjuí de la sanció que s'impose . Suspensió que serà comunicada als representants dels treballadors.  
7. Una vegada conclòs l'expedient sancionador, l'empresa imposarà la sanció que corresponga prenent en consideració les al·legacions realitzades en el curs de la tramitació pel treballador, i si procedix, per la representació dels treballadors o sindical.  
8. Quan l'empresa acorde o impose una sanció que tinga obligació de ser per escrit, ho haurà de comunicar, d'esta mateixa forma, a l'interessat i a la representació dels treballadors o sindical, i este s'haurà de quedar amb un exemplar i firmar el duplicat que tornarà a la Direcció de l'empresa, fent constar la data i els fets que la motiven.  
9. Les faltes lleus prescriuen al cap de deu dies, les greus als vint dies i les molt greus als seixanta dies a partir de la data en què l'empresa va tindre coneixement de la seua comissió i, en tot cas, als sis mesos d'haver-se comesa.  
10. En tot cas, el treballador sancionat podrà acudir a la via jurisdiccional competent per a instar a la revisió de les sancions imposades en cas de desacord.  
11. Cap treballador podrà ser sancionat dues vegades per la mateixa falta.  
CAPÍTOL VII  
De la formació professional  
Article 55. Mesures per al foment de la formació professional en l'empresa  
Tots els treballadors afectats per este conveni col·lectiu tenen dret que se'ls facilite per part de les empreses, en la mesura que siga possible i sense que es condicione la prestació del servici, la realització d'estudis per a l'obtenció de títols acadèmics i professionals oficials, la realització de cursos de perfeccionament professional i l'accés a cursos de reconversió i capacitació professional, en relació amb l'activitat del sector.  
En concret, per a l'obtenció del permís de conduir BTP pel portalliteres, i en general, per al títol de graduat escolar, de formació professional de primer i segon grau, de diplomatures o llicenciatures universitàries, els treballadors afectats per este conveni col·lectiu tindran dret:  
a) A permisos retribuïts per a assistir a exàmens.  
b) A gaudir del període de vacances, de forma continuada o partida, acordant-ho amb la Direcció de l'empresa, per a poder preparar exàmens finals, proves d'aptitud, etc., i sempre que això permeta el normal exercici de l'activitat en el centre de treball o establiment.  
c) A triar, en el supòsit de ser possible i treballar-se a torns en el centre de treball o establiment, aquell que siga més adequat per a l'assistència a cursos formatius, sempre que s'haja acreditat de manera suficient enfront de la Direcció i no es condicione la realització del treball.  
En tots els casos, els treballadors hauran d'acreditar, per mitjà de l'entrega dels justificants de matriculació i assistència, l'efectiva realització dels cursos d'estudi, formació i reciclatge per a tindre dret a estos beneficis.  
En el cas del personal de moviment (conductors, ajudant-portalliteres i portalliteres), l'empresa estarà obligada a facilitar i assumir el cost de la formació necessària per a accedir a la titulació i/o certificació, que en cada cas exigisquen les entitats beneficiàries del servici.   
Les organitzacions empresarials, sindicals i les empreses adaptaran els seus plans de formació als continguts de la Qualificació Professional de Tècnic en Transport Sanitari (BOE núm. 59 de 9 de març de 2004) o al seu desglossament modular, a fi que tots els treballadors del sector aconseguixen la dita qualificació, independentment de l'exigida en cada comunitat.  
Si els treballadors sol·licitn, a l'empara de l'article 46, llicències sense retribució per a assistir a cursos, conferències o seminaris, no relacionats directament amb l'activitat ni amb la seua específica formació acadèmica, professional o ofici, correspondrà a la Direcció de les empreses la decisió a facilitar la seua assistència en funció de l'activitat empresarial i si la seua absència la condiciona.  
Capítol VIII  
Drets de representació del personal i sindicals  
Article 56. Drets de representació del personal i sindicals  
S'establixen amb caràcter general els següents:  
Les empreses del sector respectaran el dret de tot treballador a sindicar-se lliurement, a fer reunions, recaptar quotes i distribuir informació sindical, tot això de conformitat amb la legislació vigent.  
Les empreses, a aquells delegats de personal o membres de comités d'empresa que participen com a membres titulars en les comissions negociadores dels convenis col·lectius, els facilitaran els permisos corresponents a fi que obtinguen les màximes facilitats en la seua labor de negociadors i durant tota la seua duració, sempre que el referit conveni col·lectiu s'aplique a l'empresa.  
Els treballadors de les empreses, establiments o centres de treball tenen dret a reunir-se en assemblea, en el centre de treball, que serà convocada i presidida en tot cas pel comité d'empresa o delegat de personal, si n'hi ha, o pel treballador del centre o establiment promotor d'esta, sempre que amb caràcter previ s'haja traslladat tant la convocatòria com l'ordre del dia a la Direcció de l'empresa o centre de treball.  
Tindrà lloc sempre fora d'hores de treball excepte en aquells centres de treball subjectes a prestació de servici les vint-i-quatre hores del dia, i en este cas s'acordarà, per part dels promotors amb la Direcció, el moment de realització de l'assemblea, així com la seua duració aproximada.  
L'empresari facilitarà local adequat si el centre de treball reunix les condicions pertinents per a això. En cas contrari, designarà un determinat lloc apropiat dins de les seues instal·lacions per a la seua realització.  
Es podrà denegar per part de l'empresari l'autorització de la realització d'una assemblea en les seues instal·lacions si no es complixen per part dels promotors les condicions anteriorment descrites; igualment, es podrà oposar la Direcció si han transcorregut menys de dos mesos des de l'última assemblea feta en el centre de treball, així com en situació de tancament legal de l'empresa.  
Dins de la limitació anterior, no s'inclouran les assemblees o reunions informatives l'únic punt de l'ordre del dia de les quals siga la informació sobre la negociació dels convenis col·lectius que s'apliquen als treballadors de l'empresa, establiment o centre de treball de què es tracte.  
De conformitat amb el que s'ha exposat en l'article 35, els treballadors elegits per a exercir càrrecs de responsabilitat local, provincial, autonòmica o nacional en el seu sindicat i que hagen de dedicar-se per complet a l'exercici d'estes funcions o tasques, podran sol·licitar voluntàriament l'excedència pel temps que dure esta situació, transcorregut el qual es reincorporaran als seus llocs de treball, sempre que se sol·licite abans d'un mes, a comptar de la data d'haver cessat en els càrrecs referits.  
Article 57.  
Sense perjuí dels drets i facultats concedits per les lleis, es reconeix als comités d'empresa i als delegats de personal:  
a) Ser informats per la Direcció de l'empresa:   
Sobre els acomiadaments objectius per a efectuar el seu seguiment.  
Trimestralment, almenys, sobre l'evolució general del sector econòmic a què pertany l'empresa, sobre l'evolució dels negocis i la situació de la pròpia explotació i vendes, sobre el programa o pressupost previst i sobre l'evolució de l'ocupació en el seu àmbit específic.  
Anualment, en aquelles empreses que tenen la forma de societat mercantil, conéixer i tindre a la seua disposició el Balanç, el Compte de Resultats, la Memòria i tots els documents que es donen a conéixer als socis.  
Amb caràcter previ a la seua execució per les empreses, sobre la reestructuració d'estes o dels seus centres de treball, tancaments totals o parcials, definitius o temporals, reduccions de jornada, trasllats de totes o part de les instal·lacions empresarials, altres modificacions col·lectives i substancials dels contractes de treball dels seus treballadors, així com sobre els plans de formació professional de les empreses.  
En funció de la matèria que es tracte:  
Sobre implantació o revisió dels sistemes d'organització del treball i qualsevol de les seues possibles conseqüències, estudis de temps, establiment de sistemes de primes o incentius i valoració de llocs de treball.  
Sobre la fusió, absorció o modificació de l'estat jurídic de l'empresa, quan això supose incidència que afecte de forma significativa el volum de l'ocupació adquirida.  
Conéixer els models de contractes de treball escrits que s'utilitzen, així com dels documents relatius a la liquidació per finalització de la relació laboral.  
Sobre sancions per faltes greus i molt greus i, en especial, sobre acomiadaments.  
En relació a estadístiques sobre índex d'absentismes i les seues causes, accidents de treball i malalties professionals i les seues conseqüències, índexs de sinistralitat, moviment de cessament i ingressos i ascensos i butlletins de cotització TC1 i 2 a la Seguretat Social.  
b) A exercir una labor de control o supervisió sobre les matèries següents:   
El compliment de les normes vigents sobre matèria laboral i de Seguretat Social, així com sobre els pactes, condicions o usos de l'empresa en vigor, formulant totes les accions legals crea oportunes que davant de l'empresa i els organismes específics o tribunals.  
L'execució i la realització dels plans de formació aplicables en l'àmbit de les empreses.  
La contractació laboral en l'àmbit de l'empresa per mitjà de la documentació que preceptivament se li entrega.   
Exercir la representació dels treballadors en missió, mentre esta dure, en tant que representants dels treballadors de les empreses usuàries, a efectes de formular qualsevol reclamació en relació amb les condicions d'execució de l'activitat laboral, en tot allò que afecta la prestació dels seus servicis a estes. En cap cas podrà suposar esta representativitat una ampliació del crèdit d'hores previst per a la representació legal dels treballadors de l'empresa usuària, ni que puguen plantejar-se davant d'esta, reclamacions de treballadors respecte a l'empresa de treball temporal de la qual depenen.  
En conjunció amb la Direcció, sobre el compliment de les mesures implantades, amb vista al manteniment i increment de la rendibilitat i productivitat de les instal·lacions i de les empreses.  
El compliment dels principis de no discriminació, d'igualtat de sexes i d'oportunitats i d'una política racional de foment de l'ocupació. Vetlaran en concret perquè les condicions laborals s'acomoden a la normativa vigent sobre salut laboral i prevenció de riscos i a les prescripcions que els reglaments que la despleguen establisquen.  
Els membres del comité d'empresa i delegats de personal, individualment o en conjunt, observen sigil professional pel que fa a informació confidencial que per raó del seu càrrec coneguen de les empreses, fins i tot després d'abandonar el càrrec, i, en especial, en totes aquelles qüestions que la Direcció qualifique de matèria reservada.  
Article 58.  
A requeriment dels treballadors, quan ho autoritzen documentalment, les empreses descomptaran en la seua nòmina mensual l'import de la quota sindical ordinària o extraordinària corresponent.  
Per a això es farà entrega a la Direcció d'un document manuscrit i/o firmat pel treballador en què amb claredat s'expressarà l'ordre o autorització de descompte, l'import, la central sindical destinatària, així com el número de compte corrent o llibreta d'estalvi a què s'ha de transferir la quantitat detreta.   
La Direcció de les empreses entregarà còpia del llistat de transferència a la representació del sindicat.  
Article 59. Garanties sindicals dels membres del comité d'empresa i delegats de personal  
Cap membre del comité d'empresa ni delegat de personal podrà ser acomiadat o sancionat durant l'exercici de les seues funcions ni dins de l'any següent al seu cessament, llevat que este es produïsca per revocació o dimissió, i sempre que l'acomiadament o la sanció es base o tinga el seu fonament en l'actuació del treballador en l'exercici legal de la seua representació.  
Si la sanció per suposades faltes greus o molt greus obeïx a altres causes, haurà de tramitar-se expedient contradictori, en què seran escoltats, a més de l'interessat, el comité d'empresa o restants delegats de personal i el delegat sindical de l'organització a què pertanga, en el cas que la Direcció de l'empresa conega la seua secció sindical.  
Tindran prioritat de permanència en l'empresa o centre de treball, respecte a la resta de treballadors, en els supòsits de suspensió o rescissió de contractes per causes tecnològiques, econòmiques, organitzatives, de producció o de força major.  
No podran ser discriminats en la seua promoció econòmica o professional per causa de l'exercici de la seua representació legal. Podran exercir la llibertat d'expressió en l'àmbit intern de l'empresa en les matèries pròpies de la seua representació, i podran publicar o distribuir, sense pertorbar el funcionament normal de l'activitat empresarial, aquelles publicacions d'interés laboral o social. L'execució d'estes tasques es realitzarà d'acord amb la normativa legal vigent en cada moment.  
Disposaran del crèdit horari d'hores mensuals retribuïdes que la llei determina per raó del seu càrrec i volum de l'empresa. Es podrà, en l'àmbit d'una mateixa empresa, acumular les hores dels distints membres del comité o delegats de personal en un o diversos dels seus companys, sense que se sobrepasse el màxim total que per llei corresponga en raó de tots i cada un d'ells, i en este cas, podrà quedar rellevat dels treballs sense perjuí de la seua remuneració. Esta circumstància haurà de ser prèviament comunicada a l'empresa, indicant el període de temps en què es procedirà a l'acumulació.  
Sense sobrepassar el màxim legal, podran ser consumides les hores del crèdit horari sindical de què disposen els membres del comité d'empresa o delegats de personal, a fi de preveure la seua assistència a cursos de formació organitzats pels seus sindicats, instituts de formació o altres entitats.  
CAPÍTOL IX  
Salut i prevenció de riscos laborals  
Article 60.  
Els treballadors afectats pel present conveni col·lectiu tenen dret que la prestació dels seus servicis en els diversos centres de treball i establiments de les empreses del sector s'adapte a les mesures i normes que, amb caràcter obligatori, establix la Llei de Prevenció de Riscos Laborals, 31/1995, de 8 de novembre, modificada i ampliada per la Llei 54/2003, de 12 de desembre de «Reforma del Marc Normatiu de la Prevenció de Riscos Laborals» i els diversos reglaments que la despleguen.  
Com a consideracions de caràcter general sobre salut i prevenció de riscos laborals, s'estipula que:  
Les empreses que subscriuen el present conveni col·lectiu duran a terme les accions i mesures que siguen necessàries en matèria de seguretat i salut laboral per a aconseguir que les condicions de treball representen el menor risc i no afecten negativament la salut dels treballadors.  
En tot cas, els plantejaments, les actuacions i les mesures que conjuntament empreses i treballadors, posen en execució, sense condicionar l'activitat, aniran encaminades a aconseguir una millora en la qualitat de vida dels treballadors afectats.  
D'acord amb la legislació vigent, en l'elaboració, desenvolupament i aplicació dels plans de salut i seguretat en el treball, així com en els de prevenció de riscos laborals, participaran, si n'hi ha, els representants sindicals dels treballadors, així com les organitzacions sindicals, segons quin siga l'àmbit d'actuació del pla. Si no n'hi ha, en prendran part els treballadors del centre de treball o de l'empresa.  
Durant la vigència del present conveni col·lectiu, les empreses afectades elaboraran per a tots els seus centres de treball i establiments un pla d'avaluació general de riscos per a la seguretat i salut dels seus treballadors, tenint en compte la naturalesa de l'activitat. Igualment, quan pertoque, s'efectuarà una avaluació dels mitjans i llocs de treball i del condicionament del centre o establiment.  
Si hi ha algun lloc de treball que represente cert risc per a la salut i seguretat laboral dels treballadors, les empreses, d'acord amb els dictàmens i assessoraments dels Servicis de Prevenció i, si és el cas, de la Inspecció de Treball, modificaran les instal·lacions, els mitjans o la mateixa dotació del lloc de treball, de manera que es minimitze i evite en el major grau possible, el risc detectat.   
Tota ampliació o modificació de les instal·lacions dels establiments, de la seua maquinària o de la tecnologia aplicada als diversos llocs de treball comportarà necessàriament una avaluació dels riscos per a la salut i seguretat laboral que puga contindre, així com la comunicació, bé als representants dels treballadors o, si no n'hi ha, als treballadors afectats.  
La representació legal dels treballadors en l'empresa tindrà informació permanent respecte a la posada en marxa de nova maquinària, modificació d'instal·lacions, la seua ampliació i dels mesuraments, anàlisi i reconeixements que s'efectuen en relació amb les condicions ambientals dels centres de treball.   
Les empreses proporcionaran a l'afectat per este conveni col·lectiu les revisions mèdiques anuals que corresponguen, en virtut del que preveu l'article 22 de la Llei de Prevenció de Riscos Laborals.  
Si es demostra en supòsits de maternitat que el lloc de treball que ocupa representa risc apreciable per a la treballadora, la Direcció propiciarà, si això es troba al seu abast, un canvi de lloc de treball que elimine la dita situació de risc apreciable, durant el temps que dure la situació d'embaràs. Si no és així, la treballadora, quedarà acollida a la prestació d'IT per risc durant l'embaràs, si així li ho reconeix el servici mèdic de la Seguretat Social.  
Quant a determinats llocs de treball, s'aplicaran les normes i disposicions sobre ergonomia que té establides o puga establir l'Institut Nacional de Seguretat i Higiene en el Treball. S'avaluarà de forma especial aquelles activitats o llocs de treball exposats a radiacions de pantalles de qualsevol tipus, a alta sonoritat a limitacions de ventilació, etc.  
Els treballadors afectats per este conveni col·lectiu tenen dret a la informació i formació sobre les condicions del seu treball, sobre les característiques de la seua activitat i del seu centre de treball, sobre la maquinària i tecnologia emprada i sobre tots els altres aspectes del procés laboral que d'alguna forma puguen representar risc per a la seua salut o seguretat personal en el treball.  
En especial, les empreses estan obligades a formar específicament el treballador sobre els riscos que, si és el cas, poden existir en determinat lloc de treball, així com sobre l'ús dels mitjans i conductes necessaris per a la seua eliminació.  
En les empreses o centres de treball que compten amb sis o més treballadors, la participació d'estos es canalitzarà a través dels seus representants i de la representació especialitzada que regula la Llei de Prevenció de Riscos i Salut Laboral.  
Els delegats de prevenció seran designats per i entre els representants del personal, d'acord amb l'escala següent: fins a 49 treballadors: un Delegat de prevenció. De 50 a 100 treballadors: dos delegats de prevenció. De 101 a 500 treballadors: tres delegats de prevenció. De 501 a 1.000 treballadors: quatre delegats de prevenció.  
En les empreses de fins a 30 treballadors el delegat de prevenció serà el delegat de personal. En les empreses de 31 a 49 treballadors hi haurà un delegat de prevenció que serà elegit per i entre els delegats de personal.  
Finalment, l'empresari està obligat a informar periòdicament als representants dels treballadors, si n'hi ha, sobre l'evolució de la salut i seguretat dels treballadors, índexs d'absentisme i les seues causes, accidentalitat i les seues conseqüències, índexs de sinistralitat, estudis que es realitzen sobre el medi ambient dels centres de treball i, en general, sobre qualsevol circumstància que col·lectivament o individualment puga tindre incidència en relació amb la salut dels treballadors.  
CAPÍTOL X  
Plans d'igualtat i Comissió Paritària d'Igualtat  
Article 61. Plans d'igualtat  
1. D'acord amb el que establix la Llei 3/2007, per a la igualtat efectiva de dones i homes, les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, hauran d'adoptar mesures dirigides a evitar qualsevol tipus de discriminació laboral entre dones i homes, mesures que hauran de negociar, i si és el cas acordar, amb els representants legals dels treballadors en la forma que es determine en la legislació laboral.  
2. En el cas de les empreses de més de dos-cents cinquanta treballadors, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i el contingut establits en este capítol, que haurà de ser així mateix objecte de negociació en la forma que es determine en la legislació laboral.  
3. Els plans d'igualtat de les empreses són un conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat de tracte i d'oportunitats entre dones i homes i a eliminar la discriminació per raó de sexe.  
Els plans d'igualtat fixaran els objectius concrets d'igualtat que s'han d'aconseguir, les estratègies i pràctiques a adoptar per a la seua consecució, així com l'establiment de sistemes eficaços de seguiment i avaluació dels objectius fixats.  
4. Per a la consecució dels objectius fixats, els plans d'igualtat podran recollir, entre altres, les matèries d'accés a l'ocupació, classificació professional, promoció i formació, retribucions, ordenació del temps de treball per a afavorir, en termes d'igualtat entre dones i homes, la conciliació laboral, personal i familiar, i la prevenció de l'assetjament sexual i de l'assetjament per raó de sexe.  
5. Els plans d'igualtat inclouran la totalitat d'una empresa, sense perjuí de l'establiment d'accions especials adequades respecte a determinats centres de treball.  
Article 62. Comissió Paritària d'Igualtat.   
A fi d'interpretar i aplicar correctament la Llei 3/2007, per a la igualtat efectiva de dones i homes que va entrar en vigor el 24 de març de 2007, es crea una Comissió Paritària d'Igualtat amb les funcions següents:  
- Obtenció per mitjà d'enquestes o altres mitjans que s'acorden d'informació anual sectorial de les mesures implantades en les diferents empreses i de les plantilles, disgregades per categories professionals i gènere.   
- Assessorament a les empreses que ho sol·liciten sobre els drets i les obligacions en matèria d'igualtat, així com en matèria d'implantació de plans.  
- Mediació i, si és el cas, arbitratge en aquells casos que voluntàriament i conjuntament li siguen sotmesos per les parts afectades, i que versen sobre l'aplicació o interpretació dels Plans d'Igualtat.  
- Demanar informació de les empreses sobre les incidències i dificultats que puga generar l'aplicació de la Llei d'Igualtat.  
La Comissió Paritària d'Igualtat estarà composta per 6 membres, en les mateixes condicions que la Comissió Mixta Paritària del Conveni, i amb la condició que siguen els mateixos designats per a l'esmentada Comissió Mixta. Ambdues comissions compartiran el crèdit horari de 28 hores.  
CAPÍTOL XI  
Millores socials  
Article 63. Assegurances  
Assegurança col·lectiva d'accidents.  
Les empreses que no en tinguen subscriuran la pòlissa en el termini de trenta dies, a partir de la firma del conveni, amb una entitat asseguradora reconeguda, una pòlissa col·lectiva que garantisca una quantia de:  
Gran invalidesa: 30.000,00 euros.   
Mort per accident: 30.000,00 euros.  
Que percebrà, per una sola vegada, el treballador o el seu cònjuge supervivent, descendents o ascendents i, si és el cas, els seus drethavents, si com a conseqüència de l'accident de treball sobrevé alguna d'estes situacions.  
Les primes que es generen en funció de la pòlissa esmentada seran a càrrec de l'empresa, i serà responsable l'entitat asseguradora i subsidiàriament l'empresa del pagament del capital assegurat al treballador o als seus beneficiaris en cas de sinistre que comporte el dret a la seua percepció.  
No obstant això, els imports esmentats en este article per a l'assegurança col·lectiva d'accidents, només seran exigibles a partir dels dos mesos següents a la publicació d'este conveni en el Diari Oficial de la Comunitat Valenciana, continuant fins eixe moment vigents les previstes en l'article 30 del conveni col·lectiu estatal del sector publicat en el BOE de 1-4-2005.  
Article 64. Incapacitat temporal  
L'empresa pagarà durant el període d'incapacitat temporal, la diferència existent entre la prestació corresponent a la Seguretat Social i l'entitat gestora i la quantia resultant de la suma de la retribució bruta fixa mensual, calculada en la mitjana dels tres mesos anteriors a la data d'inici de la baixa, més la prorrata de pagues extres del mes anterior a la data d'inici de la baixa, en les condicions següents:  
a) En accidents de treball, des del primer dia.  
b) Quan la malaltia requerisca intervenció quirúrgica o ingrés en un centre sanitari, a partir del primer dia de la intervenció quirúrgica o ingrés.  
c) En cas de malaltia comuna, a partir del tercer dia, amb un límit de 120 dies naturals a l'any. Una vegada sobrepassat este límit decaurà el dret al complement per Incapacitat Temporal.  
d) En cas d'Incapacitat Temporal per embaràs de risc des del primer dia.  
Article 65. Privació del permís de conduir  
Per als casos de privació del permís de conduir per temps no superior a sis mesos, l'empresa es veurà obligada a facilitar al conductor ocupació en qualsevol treball, fins i tot d'inferior categoria, pagant la retribució corresponent a eixe lloc, més l'antiguitat i sempre que no hi concórreguen els requisits següents:  
a) Que la privació del permís de conduir derive de fets succeïts en l'exercici de l'activitat de conduir alié a l'empresa.  
b) Que la privació del permís de conduir siga com a conseqüència de la comissió de delictes dolosos.  
c) Que la privació del permís de conduir no s'haja produït també en els 24 mesos anteriors.  
d) Que la privació del permís de conduir siga conseqüència d'haver begut begudes alcohòliques o pres algun tipus d'estupefaents.  
De la mateixa forma si la privació del permís de conduir és per temps no superior a 6 mesos, l'empresa podrà ordenar al treballador que el temps de privació s'aplique en els seus dies lliures i en els seus períodes de vacances. En el cas que el treballador es negue a la dita obligació, l'empresa podrà aplicar el que disposa el paràgraf següent, i extingir el contracte per causes objectives.  
Quan la retirada del permís de conduir siga per temps superior a 6 mesos, s'entendrà que el conductor deixa de ser apte per al treball per al qual va ser contractat i causarà baixa automàticament en l'empresa per circumstàncies objectives i s'aplicarà el que respecte d'això determinen els articles 52 i 53 de l'Estatut dels Treballadors.  
Aquells treballadors que contracten una pòlissa d'assegurances que cobrisca la retirada temporal del permís de conduir, així com la recuperació de punts, necessari per a realitzar el seu treball de conductor i ni més menys que per a això, amb justificació prèvia de la contractació ressenyada, les empreses pagaran el cost de la pòlissa esmentada amb un màxim de 50,00 euros anuals. En el cas que empresa opte per cobrir este risc per mitjà de la contractació d'una pòlissa d'assegurances col·lectives, no es pagarà la quantitat ressenyada anteriorment.  
En el cas que la retirada temporal del permís de conduir es produïsca per qualsevol dels motius assenyalats en el paràgraf primer, l'import que perceba el treballador derivat de l'assegurança, si se li manté el salari, tindrà l'obligació de pagar-lo a l'empresa, amb el límit de l'import del salari en el cas que la cobertura contractada siga superior a este.  
Així mateix, en el cas de retirada temporal del carnet, al treballador se li haurà d'acceptar en el cas que ho sol·licite una excedència amb dret a reserva del lloc de treball, per al temps que dure esta.   
Article 66. Multes i sancions  
Les multes i sancions que s'imposen als conductors per part de l'autoritat conduint vehicles de l'empresa, esta es veurà obligada a fer les al·legacions davant de l'autoritat competent i aportar la documentació pertinent que justifique el servici.  
Article 67. Uniformitat  
Les empreses facilitaran al personal l'uniforme, el vestuari precís i idoni per a la realització de la seua funció, segons el disseny de l'empresa i la consonància amb les èpoques d'hivern i estiu, segons les regions  
Este vestuari serà reposat i ampliat, i serà obligatòria la seua utilització i neteja per part del treballador.  
DISPOSICIÓ TRANSITÒRIA ÚNICA  
Revisió Salarial per a l'any 2007  
Per a l'any 2007 tots els conceptes econòmics aplicables, seran incrementats en e l'IPC real nacional de l'any 2007 més un 1%. A este efecte, en el cas que l'IPC real, a 31 de desembre de 2007, siga diferent de l'IPC previst, sobre el qual s'han calculat les taules salarials provisionals que figuren en l'annex I, es procedirà a la revisió dels salaris per la diferència, s'actualitzaran salaris i taules per a posteriors pujades salarials i es pagarà la diferència amb caràcter retroactiu des del 1 de gener de l'any 2007.  
Les diferències derivades de l'aplicació del present conveni hauran de ser pagades per les empreses en un termini màxim de seixanta dies, comptat des de la publicació d'este conveni en el Diari Oficial de la Comunitat Valenciana.  
DISPOSICIONS ADDICIONALS  
Primera. Regulació subsidiària i modificacions normatives  
En tot allò no previst en este conveni, caldrà ajustar-se a allò que s'ha previst pel conveni col·lectiu estatal per a les empreses i treballadors de transport de malalts i accidentats en ambulància i per la normativa vigent en cada moment.  
Si durant la vigència del present conveni s'establix una nova normativa o modificacions que afecten qualsevol de les matèries regulades en este, les parts firmants, a petició de qualsevol d'elles, es reuniran a fi d'analitzar les conseqüències i repercussions que les variacions introduïdes puguen tindre en el contingut del conveni, i, si és el cas, procediran a la seua adaptació, a fi de mantindre l'equilibri del conjunt existent abans de les dites variacions.  
Segona. Parelles de fet  
Davant de l'evolució de la realitat social en matèria familiar, es reconeixen els mateixos drets que el conveni recull per als cònjuges en matrimoni a les persones que no havent-se casat entre elles, conviuen en unió afectiva, estable i duradora, amb justificació prèvia d'estos aspectes per mitjà de certificació d'inscripció en el corresponent registre oficial de parelles de fet, on n'hi haja, o acreditació semblant que justifique esta circumstància.  
En el supòsit de conflicte d'interessos amb tercers, el reconeixement del dret que corresponga es realitzara de conformitat amb la procedència jurídica que, de manera ferma, es determine per l'autoritat administrativa o judicial competent de conformitat amb l'ordenament positiu vigent.  
DISPOSICIONS FINALS  
Primera. Clàusula de desvinculació  
Aquelles empreses que per raons economicofinanceres no puguen fer front als increments salarials pactatsen el present conveni col·lectiu, hauran d'acreditar de forma objectiva i fefaent les causes per les quals l'increment referit qüestiona la viabilitat de l'empresa.  
Per a poder acollir-se a la desvinculació durant l'any o exercici corresponent, les empreses hauran de comunicar la seua intenció, a tot tardar, en el termini d'un mes a partir de la publicació del conveni col·lectiu en el Diari Oficial de la Comunitat Valenciana, a la Comissió Mixta Paritària, així com a la representació dels treballadors en l'empresa si n'hi ha.  
A la sol·licitud l'empresa haurà d'adjuntar la documentació següent:  
- Memòria i informe econòmic específic dels dos últims exercicis on s'aprecie i reflectisca el resultat negatiu hagut.  
- En les empreses amb mes de 50 treballadors, informe d'auditoria externa sobre la situació economicocomptable de l'empresa, almenys de l'últim exercici econòmic.  
La Comissió Mixta Paritària haurà d'estudiar totes les sol·licituds de desvinculació que li siguen presentades i per a això tindran les atribucions següents:  
- Els membres de la Comissió Mixta Paritària encarregats de l'estudi de la sol·licitud o, si és el cas els tècnics que ella designe, hauran de tindre accés a tota la documentació juridicoeconòmica i comptable necessària per a analitzar i comprovar la sol·licitud formulada i els seus informes de situació.  
- En el supòsit que es requerisquen per part de la Comissió Mixta Paritària certificats registrals, informes de censors jurats o qualsevol altra documentació o actuació pericial relacionada amb la sol·licitud formulada, el seu cost serà sufragat per l'empresa peticionària.  
- Els membres de la Comissió Paritària així com els tècnics que la puguen assessorar estan obligats a mantindre la màxima reserva i confidencialitat en relació amb la informació coneguda i les dades a què tinguen accés, com a conseqüència d'estoss procediments.  
La Comissió Mixta Paritària haurà d'emetre la seua resolució en el termini màxim d'un mes a comptar de la data de recepció de la sol·licitud. En cas de desestimar-se la petició de desvinculació o la no aplicabilitat de l'increment salarial, les empreses, dins de la setmana següent a la notificació de la resolució de la Comissió Paritària, podran recórrer a un arbitratge, que en el terme màxim de 45 dies dictarà un laude.  
Tant la resolució de la sol·licitud, per part de la Comissió Mixta Paritària, com el laude arbitral no podran ser objecte de cap recurs per part de l'empresa sol·licitant  
Segona. Irretroactivitat  
Les condicions econòmiques pactades en el present conveni no afectaran les relacions laborals que es troben fermament extingides abans de la seua entrada en vigor.  
Tercera. Registre, publicació i difusió del present conveni.  
Este conveni es presentarà en el Registre General de Convenis Col·lectius de Treball, als efectes del seu depòsit, inscripció i publicació que legalment pertoquen.  
ANNEX I  
Taula salarial provisional de l'any 2007, IPC previst més 1%  
  
Dietes aby 2007:  
Concepte Quantia  
Dinar.................................................. 10,47  
Sopar................................................. 10,47  
Pernocta i desdejuni............................ 14,24  
Suma dels tres conceptes.................... 35,18  
Gratificacions per fidelitat/vinculació a l'empresa:  
- Amb 10 anys de servici en l'empresa, 6,08 € per paga.   
- Amb 15 anys de servici en l'empresa, 19,36 € per paga.  
- Amb 20 anys de servici en l'empresa, 22,68 € per paga.  
- Amb 25 anys de servici en l'empresa, 26,55 € per paga.  
Plus festiu any 2007 27,83 €  
Plus localització any 2007 30,90 €  
ANEXO I  
Tabla salarial provisional del año 2007, IPC previsto más 1%  
  
Dietas año 2007:  
Concepto Cuantía  
Comida.. ............................................... 10,47  
Cena.. ................................................... 10,47  
Pernocta y desayuno............................ 14,24  
Suma de los tres conceptos................. 35,18  
Gratificaciones por fidelidad/vinculación a la empresa:  
- Con 10 años de servicio en la empresa, 6,08 € por paga.   
- Con 15 años de servicio en la empresa, 19,36 € por paga.  
- Con 20 años de servicio en la empresa, 22,68 € por paga.  
- Con 25 años de servicio en la empresa, 26,55 € por paga.  
Plus Festivo año 2007 27,83 €  
Plus localización año 2007 30,90 €